Lifan-Z/Chinese-poetries-txt huggingface dataset:
斲开俗境栽新竹，满地冰圆映玉肤。高梢争出翠凤尾，孤根对植苍龙须。雨声曾洗越溪石，风影写成湘水图。独有素娥留夜月，与君相对倒金壶。
小旗短棹西池上，青杏煮酒寒食头。绿杨阴里穿小巷，闹花深处藏高楼。紫丝络马客欲起，锦袖挽衣人相留。逢春倚醉不自醒，明朝始对春风羞。
独倚青桐听鼓声，参旗历落上三更。凉风卷雨忽中断，明月背云还倒行。赖有清吟消意马，岂无美酒破愁城。是非人世何须校，方外曾师阮步兵。
马后独携一壶酒，林间更解紫纶巾。飞来白鹭即佳客，相对好花为美人。万事易忘唯剧醉，四时难判是残春。吴儿曾识陶彭泽，又见羲皇一散民。
留着云扉尽晚关，穿林踏破紫苔斑。虹蜺渴雨欲下涧，魍魉避人还入山。石觜露烟孤历刺，溪腰缠草绿湾环。野僧有意待明月，独倚一筇松竹间。
桃叶青青杏子肥，清明雨后旧花稀。草翻蝴蝶日将晚，门掩秋千人未归。春艳浓堪烧美酒，湖光绿好染罗衣。柳条满插金车上，一路香尘去似飞。
四拥苍云拂浪惊，北风飞下海涛声。水摇冰骨冻未得，雨作雪花开不成。玉匣宝刀锋欲折，铁衣战骑力还生。杏梢柳叶无聊赖，为祝鸣鸠探晚晴。
烛前行客卷征衣，路转平林入翠微。家在白云乡里住，人从明月岭边归。来时未见梨花破，别后方惊燕子飞。绿树连阴十三驿，从今归梦到家稀。
春酒味浓殊不解，绕廊倚柱独徘徊。苍山碧树共沈寂，明月断云相往来。细雨忽飘溪外去，好风却傍竹间回。朝来已有西归燕，为问庭花几日开。
自怜多病趁朝稀，合引朱轓东路归。名姓未通丹陛下，梦魂已过浙江飞。人生如意即为乐，世事惊心渐觉非。正是春风催酒熟，蝤蛑霜饱蛤蜊肥。
六国相排一局棋，岸头百草野烟微。树深啼鸟自相失，山静晚云犹未归。濡口潮回残照满，石城春尽乱花飞。周郎屈指图天下，谁道江南玉鲙肥。
汴流长恐日夜落，夜行愁杀刺船郎。橹声惊破老龙睡，船底触翻明月光。大儿灯下寻难字，小女窗间学翦裳。自笑病夫无所事，一尊身世两相忘。
万里青云失意深，画楼酒美共登临。不羞独落众人后，却是重辜亲老心。一缺不完非折剑，至刚无屈是精金。男儿三十年方壮，何必尊前泪满襟。
芦叶萧萧江上秋，鲥鱼清酒解消忧。云才散后月当浦，潮欲来时风满楼。好景未应输白鹭，飞尘终不到扁舟。晚来天卷苍霞尽，万顷玻璃烂不收。
雨气飘萧动竹斋，惊秋高思若为裁。壮心虽被愁催去，欢意须凭酒借来。云脚一从边地合，风头半是海潮回。长汀从此伤摇落，独有骚人最费才。
飞雨淙淙万弩奔，雨余气象变朝曛。长虹挂雨出青嶂，落日翻光烧赤云。得水跳蛙惟召闹，投林栖雀自求群。欲寻方外无穷乐，更满梨花四五分。
绕舍清流淙碧玉，尘怀开阔洒然醒。窗棂风入秋气活，桥脚倒撑天面青。露湿风标红芰老，雨生鳞甲伏龙腥。将书借取琴高鲤，从此横骑入杳冥。
春尽行人未到家，春风应怪在天涯。夜来过岭忽闻雨，今日满溪俱是花。前树未回疑路断，后山才转便云遮。夜间绝少尘埃污，惟有清泉漾白沙。
禁籞平明帐殿开，华芝初下未央来。人间彩凤仪韶曲，天上流霞满御杯。花近赭袍偏灿烂，鱼窥仙仗亦徘徊。蓬莱绝景何曾到，自愧尘踪此一陪。
萧萧落日荻花林，秋浪陂陀快醉襟。江上碧峰偏入眼，沙边白鸟最知心。百分美酒酬双鬓，一觉高眠敌万金。闻道鲈鱼属张翰，飞帆欲过五湖寻。
湖上春深不见沙，画桥飞影入晴霞。园林到处消得酒，风雨等闲飞尽花。令罚艳歌传盏急，诗成醉墨落笺斜。兰亭乐事无丝管，待与羲之子细夸。
赤城横绝六鳌头，夹道栏干覆御沟。残月画楼双阙晓，凉风绿树万家秋。联飞群鹄愧豪彦，醉卧落花思旧游。御史临班望天陛，紫云飞绕翠云裘。
花鬣斑虬驾早朝，玉栏宫殿压云涛。九州画地中原壮，万象横天紫极高。日月辉明留阙角，龙蛇蟠结动旌旄。群仙遥望蓬莱拜，五色非烟绕赭袍。
辇路鲜云五色开，一声清跸下天来。水光翠绕九重殿，花气𬪩薰万寿杯。绣幕烟深红匼匝，文竿风引绿徘徊。蓬山绝景无人到，诏许群仙尽日陪。
三百栏干锁画桥，行人波上踏灵鳌。插天䗖𬟽玉腰阔，跨海鲸鲵金背高。路险截开元气白，影寒压破大江豪。此中自与银河接，不必仙槎八月涛。
闲抱琴书槜李游，仙坛古屋一筇留。驿桥通市人沽酒，湖水依城客放舟。葵扇桃笙聊却暑，苹花枫叶已知秋。坡翁仙去诗声在，寂寞林塘卧白鸥。
古壕凿出明月背，楼角飞来兔影中。野色更无山隔断，天光直与水相通。溪藏画舫青纹接，人住荷花碧玉丛。谁把金鱼破清暑，晚云深处待归风。
汉高不得淮阴将，天下雌雄未可知。力劝君王回蜀道，便携诸将破秦师。故人斩首诚非策，女子阴谋遂见欺。终使英雄鉴成败，未图功业自先疑。
人生长与赏心违，莫遣樽前笑语稀。老去未羞花插帽，醉来不怕酒淋衣。免听画鼓催朝去，且驻金鞍待月归。休道东风犹早在，落梅已扑翠苔飞。
点检东山窈窕娘，直须醉倒为重阳。山光湖水一时好，酒面菊花同色黄。便好共谋长夜饮，未应排出少年场。伤时感旧知何限，还忆荆州落寞乡。
醉漾兰舟不忍归，斜阳已落碧云西。天开银汉水初满，春入武陵人自迷。殿倚鳌头连并幕，桥飞虹影度金堤。游人不惜残花地，无限落红粘马蹄。
青翰龙舟云外横，黄金殿阁镜中明。波光柳色恰相似，酒味人心俱有情。醉洒珠玑留满纸，晚骑鸾凤下层城。游人应解笑狂客，隔水映花闻语声。
明珠堆满赤金盘，未买花前笑倚栏。特地寻春难约伴，等闲携酒却成欢。人生试把从头算，世事何烦着眼看。莫怪夜深犹换烛，它时相望在长安。
海棠乱插满雕盘，为爱繁梢更绕栏。顾我有情还惜别，闻君未去且留欢。锦裀只就花边卧，细袖偏宜烛下看。若背荆州容易去，故人于义未为安。
万座笙歌醉复醒，绕池罗幕翠烟生。云藏宫殿九重碧，春入乾坤五色明。波底画桥天上动，岸边游客鉴中行。金舆时幸龙舟宴，花外风飘万岁声。
绿发柔莎碧甃连，湛如蛟穴贮寒泉。谁将宝镜遗在地，照见浮云浸破天。数鬣游鱼才及寸，一层绿荇小于钱。待将闹物都除却，放出秋蟾夜夜圆。
堂上芙蓉花最饶，开时不见玉栏桥。来从洛浦见罗袜，生在楚宫俱细腰。何处仙人来跨凤，夜深明月好吹箫。剩收秋蕊为佳酿，醉入飞云解画桡。
花路横梢已碍马，断无人迹赏年芳。绿杨成穗点着地，蝴蝶作团飞过墙。不禁梦回多黯郁，长因酒后得凄凉。期君待与春翁约，买取东风任醉乡。
风阻浪头如駴马，险于天堑欲摧车。却随宿雁留寒渚，深羡飞云韂碧虚。对酒客怀真土梗，满船生计只图书。世无勇奡携之去，不得连鳌作鲙鱼。
汴渠夜泛亦快意，月射长波如断冰。不见湘灵挥宝瑟，空教水怪避犀灯。烟云叠影相亏蔽，星斗翻芒互降升。好蓄金钱多买酒，满船载去觅严陵。
归心日夜逆江流，官柳三千忆蜀州。小阁帘栊频梦蝶，平湖烟水已盟鸥。萤依湿草同为旅，雨滴空阶别是愁。堪笑邦人不解事，区区犹借陆君留。
忆把貂裘买玉壶，重来不敢解金鱼。当时曾谒将军府，今日还乘使者车。歌管渐非人去后，楼台依旧雪消初。韩门弟子偏怊怅，泪满朝阳耆旧书。
谁解西回沧海波，且听白苧数声歌。人生所得只如此，世事到头无奈何。酒海莫教空濩落，金堆安用郁嵯峨。古今共是一丘土，只有刘生得计多。
凉风飘洒入高阁，满城绿树飞云涛。渴来梦吞沧海阔，醉后眼挂青天高。湘江姹女碧瑶佩，金谷谪仙红锦袍。吴儿柔软不惯见，应笑侬家诗酒豪。
相逢渐向白头年，世路谙来尽付天。六印虽多终是客，一壶才倒即为仙。穿天入月捉诗句，捶鼓插旗飞酒船。长愿醉眠浑不醒，虚名安用俗儿传。
一听秋声鬓已凋，孤心惊起拂星杓。轮囷自分为蟠木，濩落宁堪作大瓢。新箧唱酬诗草满，旧衣倾泼酒痕消。高篇已许临佳菊，更作栏杆护翠条。
已醒又醉倦游客，乍雨却晴寒食天。共系紫骝芳树下，却随红烛落花前。层城已报黄金锁，外苑犹贪碧草眠。明月春风依旧好，竹溪散尽酒中仙。
精金喜入陶镕手，玉鉴直须明主知。志士本来能许国，古人所恨不逢时。汉成不用朱云剑，舜帝尝闻大禹辞。莫道孤居无感激，挼挲两耳听京师。
河南少尹鬓如丝，甪里先生是吏师。花下放衙因试酒，竹间留客为寻棋。年劳只许钞书数，月俸长留买药资。已说开春须上表，终南山下乞分司。
闻道天台谦上人，溪鱼野鸟共忘形。林间无事结跏坐，石上更安圆觉经。定处只应山鬼护，讲时还有海龙听。何年蜡屐缘云径，一叩灵仙不死庭。
船头猎猎两旗翻，六月江风洒面寒。一日却称新太守，十年曾是旧郎官。中间忧患诚为甚，向老风情亦未阑。紫背蛤蜊白醪酒，开樽长解忆长安。
逾年谬掌凤凰诏，择日拜章芸若庭。拥节笑归江汉国，飞帆醉拂斗牛星。留连物景诗千首，准拟交亲酒百瓶。共采芳兰晨事毕，不妨儿侄夜横经。
西风原上鹡鸰鸣，喜见朱旗画兽狞。尘袖渐抛秦地远，云帆聊作楚江行。人家掩映寒塘水，秋物鲜明绿树橙。欲表新阡在郧国，不同张翰浪逃名。
四面青山紫绣围，平湖万顷碧罗衣。风摇酒面金鳞活，月弄波光玉篆飞。醉客半眠红烛下，画船行唱采莲归。十年衣袖遮尘土，惆怅飞云满翠微。
出汴忽如鱼脱网，长淮万里断烦嚣。白云已抱日光转，碧浪更和天面摇。自此乘槎须犯斗，谁能鞭石解为桥。玉京醉客无消息，不及蓬山两信潮。
三百年来无作者，杜陵气象久焦干。纵吟一夜鬼神哭，开卷满天星斗寒。浑脱无踪宜造化，尘泥有意污波澜。伤怀刻句无人会，寄与江南庾信看。
柳叶初黄未解飞，东风还与赏心违。纵逢春处花期少，自过江来酒病稀。平子解酬青玉案，秋娘能唱缕金衣。扬州二十四桥月，长忆醉乘明月归。
天面玻璃滑欲流，淮光浮动浩难收。夜凉明月都如水，雨后清风却似秋。几日重来还把酒，一回相忆却登楼。穷愁著得新书就，好寄双鱼碧海头。
东风绰约过前溪，碧草纤纤苦未齐。春到好花随处有，醉来佳客不相携。高眠未博黄金印，秀句如镌白玉圭。倒指驿程今甚处，画船应过楚江西。
颍水纤纤清露石，仙翁于此买烟村。唐朝三百盛冠盖，丞相几家余子孙。耀世文章虽已远，传家清白至今存。由来人物能相继，又见芝兰秀一番。
画省仙翁绿鬓斑，林间高挂两朱轓。更无归计买泉石，欲以清名遗子孙。闲作好诗消白日，都将生事付清尊。嗟予忧病为疏阔，不得携筇奉笑言。
尊酒还成世外名，二千石印一毫轻。骥虽老去壮心伏，鹤自病来仙骨清。林下已能忘岁月，人间何必仕公卿。淮扬尘土无佳赏，每见山翁眼乍明。
魏都南馆相逢日，斗向春风倒一尊。连夜花开驻归骑，即时席上插降旛。云藏梦泽烟蒲老，秋卷湘江雪浪翻。闻道玉厨新酿熟，莫将余沥酹潺湲。
喜君又佩鱼符去，驷马雍容朱两轓。自昔诸侯颍阴国，太平宰相魏公孙。水边日落旌旗暗，花外风高鼓角喧。到部行春应未晚，绿村正是杏梢繁。
曾倒金壶为牡丹，矮床设座绕花坛。有人偷插玉钗上，到夜更留银烛看。醉里春风遗翠帽，归时寒月送雕鞍。如今兰棹催西去，惆怅明年谁倚栏。
黄金斗印未垂腰，绕舍湖山弄翠涛。饥凤羽毛寒不铩，卧龙头角老方高。樽前襟抱生平尽，醉里文章气格豪。休论升沉向衰俗，功名到底属吾曹。
胶西童子近之官，坐按春秋讨隠桓。休叹折腰向彭泽，犹胜索米困长安。来篇喜见万金字，厚报恨无双玉盘。莫就白云买烟艇，磻溪久已弃鱼竿。
梢梢十幅健帆风，大醉长歌下浙东。甲乙未能求将相，诗书多是误英雄。百年尽寄闲心外，万事都抛冷笑中。白面书生少奇策，不知谁建太平功。
万乘君王曾降诏，敝裘瘦马入咸秦。太平策略三千字，天下英豪二十人。自合乘时攀日月，如何随众走风尘。桐庐主簿官虽小，百里之间亦有民。
独绕栏干正惜春，不堪西望陇头云。弄烟细柳才三尺，着地残花厚一分。梁苑草深平似熨，秦关山煖翠如薰。骑鲸李白时过我，未引金尊先说君。
使君携酒送余春，缥缈高怀倚白云。新曲旋教花下按，好题只就席间分。阮公醉帽玉山倒，谢女舞衣沈水薰。自笑尘埃满朱绂，良辰乐事两输君。
高僧酷爱翠云枝，雨后新阴翠入衣。为恨烟溪生处远，自寻云径㔉将归。有时风雨斗不解，只恐蛟龙活欲飞。好向繁梢结秋实，丹山正是凤凰饥。
数日看花生怕迟，杭州更有乱花围。为贪携酒寻春去，不及修书趁雁归。且击壮怀期篆鼎，莫缘华发便沾衣。谁知寂寞寒山外，万里苍鹰正苦饥。
都门秋色满旌旗，祖帐容陪醉御卮。功业迥高嘉祐末，精神如破贝州时。匣中宝剑腾霜锷，海上仙桃压露枝。昨日更闻褒诏下，别看名姓入烝彝。
念昔都门手一携，春禽几向苧萝啼。梦回金殿风光别，吟到银河月影低。舞急锦腰迎十八，酒酣金盏照东西。何时得遂扁舟去，雪棹同君泛剡溪。
青琐仙人解玉符，秋风一夜满江湖。曾歌郢水非凡曲，未扫旄头负壮图。终日望君天欲尽，平生知我世应无。扁舟应约元宫保，潇洒莲泾二丈夫。
白马春风绿草长，行人踏破碧溪光。隔山啼鸟自相应，临水幽花应更香。垅上惊飞青尾雉，桑间闲立蒨裙娘。白头关吏还相问，不信相如是故乡。
凤凰山下网罗疏，翠翮摇空去有余。陶令已抛彭泽印，谢敷今作会稽居。碧峰四向晚吟处，啼鸟数声春醉初。更放鱼舠鉴湖上，芙蓉香里卧看书。
蘧公四十已知非，长揖公卿卧翠微。结绶才还双阙下，上书便乞故乡归。伏辕赤骥相随老，出网冥鸿自在飞。应向黄梅访逋客，白云飘洒紫荷衣。
绿绶郎官笑白头，更携龙节领诸侯。抟风初击三千水，投刃方排十二牛。行色未抛京洛地，先声已压洞庭秋。汉家刺部官虽小，一鉴寒冰照八州。
紫皇初放第三榜，中有英豪绝世无。天厩本生骐骥子，云霄又得凤凰雏。不须虎斗终全赵，自是龙骧首破吴。虽作莲花帐前客，丹台到了姓名殊。
渐少尘沙眼渐开，骎骎归骑不须催。春风自过燕山好，寒色还从易水回。归雁却飞天北去，白云应傍日边来。行行上苑花如缀，共献君王万寿杯。
子文三仕去何频，一卧南阳竟没身。明主自应容直道，皇天何事杀忠臣。拄天力屈空留草，贯日心存不化尘。黄壤不知人世事，为君恸哭楚江滨。
丰城宝剑忽飞去，玉匣灵踪自此无。天外已空丹凤穴，世间还得二龙驹。百年飘忽古无奈，万事凋零今已殊。惆怅西州文学老，一丘空掩蜀山隅。
世事一毫不挂眼，放怀只用酒为年。已从车后携一榼，更向杖头留百钱。顾我曾传丹鼎诀，疑君便是紫芝仙。忽如蝉蜕不复见，雨坏茅斋八九椽。
平时爱子多集句，此日金刀得翦裁。自谓罗中先得隽，岂知天外已遗才。炉开遂失黄金矿，石划犹藏白玉杯。独倚西风倍惆怅，却忧车马到门来。
榜帖初传见姓名，喜来把读绕栏行。长风又送二龙去，明月已看双桂生。群玉聚来俱是宝，真金链出始为精。虽知自是文章得，须待秦台宝鉴明。
绕座群书如累玉，夜灯忘睡昼忘饥。文章须用圣贤断，议论要通今古疑。孟子岂无仁义国，荀卿犹作帝王师。太平歧路安于掌，好跨大宛万里驰。
乌巾筇杖白云夫，寄谢黄公旧酒垆。懒性惟看高士传，归心空展旧山图。病来瘦骨支离在，老去欢情积渐无。啼鸟落花应怪问，绿尘何事满金壶。
大梦为生固有涯，屡攻衰疾可惊嗟。时于耳窍啸秋蚓，并向目睛飞黑花。门外挂罗同翟尉，座隅占𫛳类长沙。支离犹食三钟粟，买取涢溪好住家。
春入关山亦未迟，苧萝山下见西施。不羞白发欺双鬓，且对清尊插一枝。纵落不随流水去，仅开惟有白云知。何须惆怅无人赏，自有春风二月时。
花前留客解金鞍，拣遍繁梢尽折残。翠帽插来无处著，玉盘收取与人看。无言有意空相对，欲去重来更绕栏。把酒殷勤须会取，风头只待作春寒。
腊雪欺梅飘玉尘，早梅斗巧雪中春。更无俗艳能相杂，惟有清香可辨真。姑射仙人冰作体，秦家公主粉为身。素娥已自称佳丽，更作广寒宫里人。
宝钉万数拥寒枝，寂寞幽香蝶亦稀。未把玉栏移得去，直须翠帽插将归。定逢野客寻常折，忍逐秋风取次飞。好备一尊相就饮，醉来从遣露沾衣。
避暑恨无双羽翰，银河亦恐浪花干。坐来已倦还临水，卧去无眠复倚栏。拟截白云铺玉簟，好收明月贮金盘。如何一见张公子，清论如冰洒座寒。
卷衣上马去骎骎，檐雨飘零楚客心。归路渐惊红叶老，旧山已落白云深。庄鹏聊欲辞沧海，越鸟终须忆故林。初启松阡青未合，岭头一望一沾襟。
景烟满殿晓香清，日角龙颜五色明。五季积成天下乱，千年方有圣人生。重开混沌立万象，独斩蚩尤销五兵。愿作周公清庙颂，神孙世世告升平。
碧海芙蓉彻夜开，乱花前后尽楼台。坐看万里河汉外，移下一天星斗来。醉客倚栏吹玉笛，美人弄镜插香梅。谁能飞入月宫去，捉住嫦娥不放回。
草湿烟村暴雨晴，踏沙闲信马蹄行。客心到处不称意，春色向人如有情。野外一双新燕去，丛间三数小花明。松溪渔老应相笑，十载尘埃竞姓名。
释子群群蹈一辙，类能恐诱鼓师说。彼上人者剑外来，独许清吟调风月。就我乞诗归甬东，三叩宾阶通刺谒。何时腰下解瓶盂，岩窦应逢先腊雪。
弱冠相逢今四十，当年壮气虬龙蛰。交情独在酒盏深，人事细论衣袖湿。诗书误身浪自怜，公相满眼谁可揖。苍颜已变长安风，后会更应尤戢戢。
北风已作东风客，昨日何如今日暄。造化有期寻万木，阳和无迹走千门。土牛陌上摧花杖，玉燕钗头坠彩旛。独我题诗添意绪，又看残腊委冰痕。
春中酣酣破宿霾，春心衮衮泻长淮。无情草树相看久，得意亲朋一笑乖。世俗冰霜谁暖眼，古人金石已枯骸。愁来独对青山坐，唯有东风入旧怀。
君家茂族出关西，壮气长干万丈霓。斥鷃羡鹏舒海翼，驽骀观骥骋霜蹄。诗才多慕谪仙逸，宦绪犹嫌梅福低。千里霄程方策足，莫云今日是卑栖。
戢戢新芽迸旧林，才生有节便虚心。已邻佛界黄金地，更学仙家碧玉簪。失灌要须防倦仆，偷餐切莫听饥禽。凭师养取成修竹，截管终令作凤吟。
绝艳浓香一倍繁，青春归去已珊珊。障风护恐檀心损，和雨攀应玉手寒。今日我来频举爵，明年谁共凭栏干。盛传京雒多名品，未得寻芳洗眼看。
新持手版苕溪掾，应恨浮名别故乡。泽国几瞻飞雁序，春风自入坠鳣堂。坐曹未改平生好，开卷能如往日忙。龙首主人监郡乐，定蒙宾礼考文章。
年年不会春来处，疑自深红嫩白间。今日却从何处去，明年依旧待君还。不堪眼见鶑花老，安得心同木石顽。身外韶华犹可再，其如绿鬓与朱颜。
独行先生旧隠荒，大名宁受一棺藏。能诗秀骨应无朽，近冢闲花亦自香。卷轴门人收箧笥，岁时族子奉烝尝。逸民未许先贤传，犹说梁鸿有孟光。
汉世最优文学掾，因君官称复荣今。青春事业收名路，白首光华照士林。风月每邀花底醉，乾坤共老水边吟。安车正好追先烈，子舍唯增二百金。
花下诗翁已富情，爱花相咏句还成。才开秀格能殊众，到老清香不负名。世上流芳归几处，江南传价入中京。乾坤定是怜馨德，那许风前趁落英。
画鹢追风千楫动，锦标翻日万人呼。骄龙战水争先后，采蜃横川半有无。波底鱼虾愁破窟，岸傍车马看盈涂。竞心犹出功名下，吟倚扁舟为一呼。
管劲毫尖匠制宜，故人珍赠我何为。分殊定远初投日，得似文通旧梦时。大手愧无才翰用，正心惟见友朋规。纷纷纸尾方劳署，辜负词林视草词。
乾坤泱漭作秋容，节物情怀两莫穷。山雨欲来阴竟日，溪云不断气浮空。赖存樽酒时倾绿，更有歌裙可醉红。偶尔登临愈兴感，朱颜容易变衰翁。
晻暧秋旻气象浓，对时览物两无穷。才开又合烟光重，欲落还收雨意空。直恐客头先老白，却思日脚带斜红。天真不扰无余感，谁似前溪下钓翁。
朔吹鸣时万叶黄，独留琼蕊擅幽芳。水边野外开虽晚，腊后春前赏未忙。素艳若敷应雪妒，嫩心犹閟已风香。此花更是梅仙咏，消得花间饮百觞。
湖畔难寻使者麾，湖光犹照旅人衣。气蒸泽国能无润，堤贮云天别有围。杨柳经霜相对老，凫鹥饱食自由飞。系舟索纸题诗句，更把闲愁付落晖。
江上胥山古木阴，祠堂气象亦萧森。江云不散忧君色，山月犹明死国心。迁史简编今断缺，吴人牲酒日肥深。鄙怀异代悲忠烈，一拜威灵泪满襟。
前日枯槎接断溪，今朝白石跨完堤。牧儿静立牛磨角，诗客闲惊马驻蹄。涧雨涨来流浅濑，山风扫过断纤泥。十家岂乏相如辈，当有人从柱上题。
鱼寻细脉上轻澌，鸟趁微和哢好枝。多病强倾春日酒，苦吟还接暮冬诗。江南信息梅应蕊，京国风流柳未丝。最有佳人随节序，钗头彩胜竞垂垂。
一束衣冠四十春，公今收得自由身。朱颜出仕看同辈，白发归荣有几人。何处觅金分素里，只闻行路羡清尘。扁舟急解随河缆，犹恐京埃污葛巾。
天香犹在入朝衣，早见都门解绶归。晚岁高风增慷慨，今宵列宿动光辉。谁供白酒开谈笑，自向沧洲洗是非。从此淮禽相看喜，沙边不复背公飞。
六科顿网索豪雄，岩穴贤群为一空。夫子独沈穷巷底，故人多列要涂中。志行应在功名早，欲大难为富贵充。年未平津学晁董，伫观画并耀江东。
雪意徘徊收腊尾，风光迤逦上花梢。强倾浮蚁尝春酌，终似南禽忆旧巢。愁里年华侵短发，吟边生意满东郊。玉盘丝菜无消息，索寞空斋畏客嘲。
何门织妇为春魔，几听啼鶑暗辍梭。美酿入唇宜莫算，芳期屈指已无多。迎风柳絮飘都尽，著雨花枝落半过。正好狂歌对余景，休因节物叹蹉跎。
圣门颜子最称贫，犹有箪瓢奉一身。罕似饥肠游太学，独将生意托洪钧。常时闵笑遭流俗，今日依归得主人。早夜从容咨道谊，切防事业去青春。
形如圆月色欺霜，曾许佳人掩面藏。袁守扬风方慰惬，班姬中道忽悲凉。自知掌握初经用，岂顾尘埃此暂伤。只恐来年清暑殿，别将纨素上君堂。
京洛多年作意游，撇然归思满林丘。尘衣才洗吴中水，吟锡还寻海畔州。独夜挥弦泣山鬼，几旬谈妙动藩侯。孤云高迹真无定，又理轻装买客舟。
花浓新出黄金矿，枝软轻垂绿玉条。正色逢人何太晚，清香到酒亦终朝。篱边此意同萧瑟，霜后无言对寂寥。凡卉不为孤艳地，渊明真赏欲争邀。
残腊新春判此朝，斗寒犹未动寅杓。白催晓色融冰片，绿转风光入柳条。丝菜落盘随玉手，镂花垂胜压金翘。六年不见江梅影，长觉归心似旆摇。
溪楼燕子懒飞飞，一鼓轻雷渐作威。细濯林花红抹浅，低蒙岸柳翠光微。偶穿纵步寻山屐，且解销忧贳酒衣。华表有人还未得，更堪取次送春归。
插旗打鼓放船头，二纪蓬莱一梦游。回首谁能顾庭鹭，收心自可近江鸥。盘堆玉缕鲈初脍，盏溢金波酒旋𥬠。摩诘定怀廊庙弟，新诗未免到皇州。
雨气随云却上天，山头已扫欲晴烟。柳条不尽空围岸，荷叶犹新未碍船。时序百年催乐事，乾坤一笑入诗篇。主人著姓平原后，莫惜金樽醉绮筵。
春风那解系狂游，朝醉桐江暮柳洲。大手千篇随电扫，孤踪四海学云浮。荣名不落闲宵梦，退筑聊为晚岁谋。老橘残鲈犹有兴，片心还起洞庭舟。
高洒潜川爱拙翁，堂闲雅与拙情同。宦涂耻用机心达，圣世宁为直道穷。千载奸纤羞白骨，一时夷坦擅清风。邑人三岁观贤化，巧诋销萌讼缿空。
月色无云喜共看，葛衣藜杖到君边。宦游易作浮云散，人事难同好月圆。菊露凄清吟可老，竹风幽洒坐疑仙。明年席上天南北，合破高斋此夜眠。
才过中元九日期，人间最重早秋时。当年间杰凝天粹，此际生贤作吏师。候属金行资义节，气钟庚宿究兵奇。愿公大用龄盈百，岁岁长吟祝寿诗。
把诏心先剑外飞，一身与国系安危。玉关落日辞金印，锦水春风转绣旗。历见本朝归秉轴，多由全蜀出分麾。少陵漫为知音喜，行到花溪已恐迟。
冻云朝湿万峰寒，凿齿辛勤访道安。世外更无吴水石，林中还有晋衣冠。襟期飘洒随烟霭，诗句纵横出肺肝。见说松门长不锁，夜凉犹过别山看。
绀瓶白酒下吟堂，洗盏倾甆肯漫尝。寒屋自融春日面，煖杯能转少年肠。山妻相对惊愁破，稚子无端笑饮狂。百岁光阴空自远，醉时苦短醒时长。
春风不散三冬雪，暖日犹明五月霞。病眼漫开常见雨，客颜新破始逢花。故园何在情还剧，旧驿空存使转赊。白白朱朱今颇验，退之诗句亦天葩。
一声残角绕千门，霜气涵空乱宿氛。车马往来无僻地，星河收去有闲云。余生惨淡身宜佚，人事崎岖足反勤。渐喜太阳浮海面，群鸦鸣噪尚纷纷。
子美幕中赡暇日，喜传幽事到京华。地偏浙水开孤垒，风散江云覆万家。日出鱼虾来早市，潮空凫雁落晴沙。羡君吏隠能终岁，却恨吾游未有涯。
登高时节异乡中，回首家山隔乱峰。白酒莫辞今日醉，黄花不似故园逢。苦嗟节物经秋老，赢得情怀为别浓。却爱紫微诗意好，笑歌开口强为容。
临淮郡事素称繁，太守才明此典藩。每岁欲甄群吏状，是人思出大贤门。孤生自恨方趋走，末迹无缘被荐论。异日愿公持大柄，毕身犹足望洪恩。
素节清明照水台，夷涂行骋忽徘徊。惊人险句何妨露，向阙丹心未可灰。马勒春风朝弁集，鸡呼晓日禁门开。从来早赐清闲对，不信君王肯弃才。
病眠官舍趣方高，强起区区视冗曹。当世纤机漫蜗角，除身万事尽鸿毛。田园归去古称达，轩冕傥来人自劳。汩没青衫逾壮岁，穷通一任大钧陶。
身世飘飖水上萍，时情暗淡草边萤。百年日月空忧喜，一笑乾坤任醉醒。此外浮沈俱委命，相逢汝我即忘形。寻山各有襄阳马，莫遣题诗笔暂停。
天边愁绪细如毛，眼底诗情付浊醪。张许忠魂空日月，邹枚乐事委蓬蒿。积成乡思心频折，送尽年华首重搔。杜子南宾犹此日，主人恩意觉徒劳。
野色宽围四缭墙，一穿林径百忧忘。浓花细草青春半，语燕游蜂白日长。寄兴不知诗笔倦，惜时犹喜酒杯香。席间数点残英坠，万片随风此滥觞。
庆历天王设网罗，君时遗俊我登科。当时未识名犹熟，此日相逢分固多。摩戛青云知志在，惊嗟素业怵时过。朱颜皓齿偷欢处，暂置功名任酒酡。
传家素业志雄轲，乌足区区羡决科。以道自尊今古少，不才而第苇麻多。圣门奥阃期君至，宾馆清谈许我过。文酒有时留剧饮，长教阿买到醺酡。
泗上风宜旧罕传，邦人谁说贡鳞鲜。隔淮小市若古画，接楚远山疑宿烟。民舍卑漥多困水，农畴硗瘠少逢年。顾予居里号繁胜，举目只为乡思牵。
春迟地冷日萧骚，野旷林疏风怒号。畚锸一声趋蚁垤，旗幡四面落鸿毛。黄埃成穗坐还积，绿鬓欲丝歌漫劳。暂闭柴荆如避寇，江湖归思入渔舠。
江国芙蕖夏最繁，临堤每见尚盘桓。清淮况是稀疏有，江萼争教取次看。晓艳不随生意绝，孤根宁减旧时安。主人知我江乡客，弗忍池边独自观。
重阳无酒上高台，冷对西风笑几回。虽信佳辰从古重，不知今日为谁来。忽闻天外清歌发，云是淮边曲宴开。自叹弗如篱下菊，此时翻得伴吟杯。
儒肠多病怯肥膻，海产从来独所便。淮甸风宜乖素嗜，江乡水品忆经年。分甘已佩公情重，加饭宁须俗祷虔。食箸不停资大嚼，免教馋吻镇流涎。
酒蚁清香绿盏飞，河鲂雪缕玉盘肥。三春花草殊南北，一笑乾坤外是非。膏血生民劳版筑，筋骸薄宦走都畿。陶潜此日方萧瑟，那啻篱边遇白衣。
乾坤摇落满风霜，候雁来时道路长。玉塞哀音惊远戍，沧洲寒影伴残阳。灯前客鬓愁双白，天外乡书断一行。莫倚善飞江汉阔，暗中矰缴绝须防。
东风自动故园枝，未见终期不雨时。遮莫年光浮水嫩，定应春色上花迟。山川惨淡随人意，车马艰难误客期。万瓦烟青犹足慰，始知井屋有晨炊。
壮年不觉登三纪，正月如今过一旬。人寿短长难定准，春期九十更逡巡。纵当簿领无余暇，自合眉头且强伸。况值山城公事简，不谋笑饮是痴人。
当年直气吐虹霓，因使平津位晚跻。大笔驱驰争化匠，纤机摆落得天倪。名随婺女双溪远，诗压休文八咏低。官是诸卿郡山水，志完宁独在公圭。
作邑穷山奈拙何，簿书期会损天和。却缘众醉独醒甚，翻觉同舟敌国多。岂顾有人张巧舌，第忧无术拯颓波。偏亲垂老妻孥少，独愧渊明归去歌。
铁瓮城边古道场，近来人说赞公房。江盘北固山形转，云抱南朝树色苍。世外青鸳谁结构，坐间紫鸽自回翔。十年滞客空吟想，未识诸天在上方。
陋邑相逢乐且敖，一枰才了又丹醪。酒因校户知君大，棋为论饶觉我高。忽对溪山挥别袂，却忧棋酒寡同袍。勉哉各努当年力，无使功名见二毛。
山城寒食已冷落，更值暴雨过园林。余花似对晚春泣，好鸟时傍残枝吟。况逢节物宜笑饮，莫待老大惜光阴。明朝虽晴未可出，溪水溢路浮泥深。
心驰关右气轩轩，笑着征袍谢别樽。面对延和知远器，力城东洛是名门。边需前去劳多算，疆事归来听一言。洮陇居人瞻汉使，此行知不为河源。
年来穷山少见日，十日阴雨一日晴。春色于人既无分，酒徒与我宜违盟。林花及时亦自蕊，山鸟应节犹知鸣。况复吾生异花鸟，何为对景如忘情。
字人亡状序宜愆，何意天心独不然。甘澍未尝差十日，丰储应使足三年。井庐但觉涂歌溢，水旱宁忧牒讼煎。自是化工苏百谷，误褒多谢邑中贤。
归舟南过练塘时，重阅前年送别诗。人世阖棺方始定，客程流梗固难期。君还里闬寻三雅，我尚山城守一枝。涵碧春来应倍好，何缘吟对举清卮。
贪讽高吟日几回，辞珍转觉意逾瑰。子云天禄惭余地，工部花溪揜旧才。渴肺喜因秋水疗，病眸惊对夜光开。今朝那独夸荣贶，更贮私囊耀后来。
公逾四十气方强，未怕秋风作鬓霜。人物此时仍富乐，襟怀无事可悲凉。严涂行取青毡物，末路宁同白首郎。满目溪山宜旷望，醉提北斗挹霞浆。
摇落秋旻一望长，浮空颢气白如霜。楼头待月郡城晚，水底有天江国凉。却恨人生如寄客，未容年少即衰郎。除非烂醉酬清景，莫惜千金换斗浆。
洞庭一夜落清霜，枝上新苞叶底黄。摘去金沙抟作颗，剖来玉露结成囊。岭头梅小酸无味，渭北梨粗冷欠香。合荐甘馨调鼎实，未宜登俎奉君尝。
是非不到酒樽边，樗散谁呼小谪仙。天上浮查空有路，人间种秫独无田。花明绿野吟毫秃，月近青楼饮帽偏。姓字未劳金简记，圣经方倚大儒传。
风雨衡门此夜开，羊昙喜报谢安来。病眸强对题诗烛，感泪频添话旧杯。江上索居空岁月，渭阳故事未尘埃。不眠且听寒更坐，日夕相过复几回。
南雪今年几尺高，林飞圹走亦嗷嗷。闾阎易冷无烟火，巢穴虽空有羽毛。对客懒能倾冻酒，令人自愧著温袍。何当万丈缝狐貉，宽作良裘覆汝曹。
禄钟不满俸钱悭，伏腊才周聚族艰。仅足晨羞供色养，未能日饮乐慈颜。醇𬪩获奉偏亲寿，珍重缘从太守颁。诗雅百壶夸宠赠，岂如公惠敌丘山。
墙边几树玉参差，照眼幽花冷自宜。香阵晚交风破蕊，粉花朝湿雪融枝。故人消息从谁寄，造物生成似我迟。且慰蹉跎尽诗兴，江楼闲笛不须吹。
夫子文章老更工，六经俱达一身穷。为逃州县时情薄，不问田园岁计空。别酒正思倾夜雪，书邮忽喜寄春风。遥知父子传家乐，却笑当年论异同。
江花飘去不留春，海燕飞来独语人。局促年光花过眼，飘飖生理燕谋身。壮怀已入双蓬鬓，乐事还成一窖尘。唯有浊醪存妙趣，不容忧喜扰吾真。
山水相和碧色鲜，中间飞阁插云端。水声喷薄如孤泻，山势巉岩复对盘。吟恐昔人精魄笑，到疑盛夏骨毛寒。流觞已往双鱼在，怀古探奇两事干。
手把君诗愧暗投，为论昔会觉难酬。巨杯既醉行无算，大句相鏖敌固求。别后溪山应故态，近来寤寐忆前游。致身不早真吾耻，犹喜清欢尚黑头。
予怀天地惠何悭，赖有仁侯念拙艰。尘土未尝轻俗状，风霜多为霁严颜。兵厨美酿才嘉贶，子舍清吟继宠颁。诗酒而今谐素嗜，更兼春雪满群山。
煌煌肉食有高冠，附者如驰顺坂丸。吾子与时诚异向，穷山为我肯相看。更烦溢幅投玑琲，自愧无门借羽翰。努力穷年求禄仕，而今行路倍云难。
夫子文章却异端，横流遏尽见平湍。间于风雅能臻极，粹甚圭璋不假刊。累句辄尝论盛美，赐篇还与作荣观。起予自愧无商学，何敢言诗向杏坛。
庐陵风物素称繁，幕府雄夸列郡间。从事有才诗笔健，平时无警檄书闲。清吟良足偿风月，曲宴应频醉髻鬟。行矣功名及年少，未宜留意属江山。
盛府年来讼缿空，等闲深入乱云中。惊禽引避前驱旆，宝刹幽寻数亩宫。飞盖塞涂溪影杂，行歌聒地谷声通。东阳屈指风流尹，前有休文后有公。
风吹旱叶作秋声，凉气微从雨脚生。赤地黄埃归一洗，寸心远目觉双清。乾坤应救街前暍，黎庶如逃釜内烹。我喜南窗无俗物，葛衣飘洒体还轻。
重阳独步上层岩，目断吾疆尚载瞻。人世只能愁杜牧，菊花岂解忆陶潜。吟无旧友辞多感，饮为佳辰量倍添。旅宦七回逢此节，旋销壮岁似磨镰。
秋光未老已风酸，还似春来料峭寒。酒盏莫辞今日醉，人心况是在时欢。佳辰从古逾金重，远岫登高见黛攒。且学牧之开口笑，休因菊蕊泪阑干。
予昔尝推二子能，试篇每出辄嗟惊。文章即日开鹏运，兄弟同时醉鹿鸣。乐善自怜心不负，知人独喜眼偏明。来春早附登科录，甲乙应联旧姓名。
莫向醉乡寻畔域，古今容尽太平人。沈酣天地来同处，脱略衣冠去卜邻。一境断无车下土，四时惟有瓮头春。虚亭未敢从君饮，犹欠陶公漉酒巾。
我向荣涂倒足行，折腰尚可代深耕。嗟君二纪差高第，犹尔三冬伴后生。壮志几多成坠鹄，明年四十趁啼鶑。金章衮衮从韦布，穷达何时不递更。
春色才从野外知，柳阴花气暖霏霏。出林啼鸟逢人住，掠路游蜂傍马飞。薄宦尘埃空自哂，长吟风物阻相依。弟酬兄唱饶才思，珠玉同携满袖归。
先生萧瑟半涂休，一跌青云不再收。名压班行来众毁，笔镵造化起天雠。王韦党破谁为地，柳播风殊愿易州。庙食罗池今尚否，满编遗韵掩鸣球。
鱼沫遇穷能一煦，鶑声得意亦相求。近来无复友朋义，独善颇为鱼鸟羞。今日指心论皎皎，明朝掉臂逐悠悠。世间唯我交夫子，忧喜同怀二十秋。
我今作邑水云乡，一到犹疑换俗肠。况在尘区正纷汩，乍来法界得清凉。松筠锁雾姿逾秀，楼阁摩霄势欲翔。更即高僧叩空理，功名富贵尽毫芒。
千尺危桥跨浪雄，压桥虚阁势凌空。直疑有路通银汉，又讶横天卧玉虹。尽挹江山归醉目，独开怀抱向清风。却嗟景出天随后，不得当年一咏工。
尘土长愁举眼低，转身今喜近晴霓。天边牛斗开吴墅，鸟外山川走越溪。拟解醉冠从此宿，恨无健笔为君题。牙签绕架藏书满，知与青云别作梯。
主人爱客扫林亭，天影波光相与明。蝶傍池边飞舞惯，鸟从花上往来轻。沧浪傲世不复羡，𫛸鴂妒春惟欲鸣。能趁繁枝开熟酿，先拼黄帽为君倾。
公子姓张天上有，少年如谊雒阳无。满编秀气同归楚，后夜文星不照吴。云密蛟龙闲未试，霜寒鸿雁急相呼。知君懒爱平湖绿，白日声名会早图。
谪仙放荡来江东，醉吟三见江花红。吴儿聚观玉勒骏，越女一笑金钱空。笔端灵文落彩凤，席上古气舒长虹。飘然又趁白云北，别语有尽情无穷。
宰邑优游不足为，传家事业复能持。政兼子产那专惠，学近康成最爱诗。百里耕桑增日课，三年闾井见风移。襟怀洒落恬荣进，清节从来畏众知。
子猷雅爱此君深，清白传家直至今。有似致身怜劲节，更应待物并虚心。闲来点笔书新粉，醉后移床傍细阴。分到渭川青玉种，严公宅里许同吟。
故人消息苦难真，终日吴天望楚云。黄鹄不知何处举，新鶑应似此中闻。旧来饮量还能几，别后诗才转不群。忽遣长髯驰短札，数行千里赠殷勤。
论交乡里各儿童，三纪相看两鬓蓬。孤宦无资元附骥，故人得意近乘骢。秦仪面激殊今日，管鲍心知有古风。归兴严程何太急，片时车马复西东。
自恨飞迁出谷迟，东君不是故相遗。园林纵许容羁迹，蜂蝶还应笑后时。休恃绵蛮能巧啭，还须冷落守空枝。春风着力年年在，未必羽翰今便衰。
离幽便欲趁芳时，越分非能守一枝。多语羞随禽反舌，逢辰强学凤来仪。故林有约依前去，落絮无踪逐处随。若得东风聊借力，免教燕燕竞差池。
清吭临风啭较迟，春光相背去如遗。名园已失堪栖处，幽谷何如未出时。早恨狂风偷好景，更和微雨宿残枝。斋庭健翼飞虽晚，一举青云笑我衰。
胸中六籍收高谊，手抚辞章应礼闱。不饮故人相别酒，恐沾寿母自缝衣。吴河击棹开深冻，汴日迎鞭弄短晖。四十明年方得仕，平生未与古人违。
妙誉相高耸一乡，士林注目看轩翔。玉蹄骏欲腾先路，金距雄思擅旧场。只待秋闱排甲乙，稳携晓砚写文章。如今老将虽无勇，忆拔蟊弧尚激昂。
谪仙醉跨玉鲸鳞，夷甫名谈喜更闻。照眼暖光开野日，入怀晴气散江云。尘埃洗去人家好，空阔飞来鸟翼勤。莫望帝乡频感慨，世间随处有珍群。
向晓寒威觉倍浓，雪霙纷糅冷兼风。乱装琼树千林密，疑泻银河一夜空。鸥鹭失群吟景内，乾坤同色醉眸中。青衫瘦马凌朝出，翻羡袁安得卧穷。
昨夜寒梅忽一枝，早如常岁合开时。欲冬天地恩先及，未雪园林色易知。世眼已教容易赏，晓风何用再三吹。若论霜菊无多晚，只此春葩苦较迟。
孤根初掘出岩隈，赤脚殷勤手自栽。翠叶未成官秩满，清阴别待主人来。阶墀好养今朝操，梁栋须归异日材。犹胜夭桃情意薄，刘郎去后始花开。
解去铜章尚月余，一春文酒会全疏。无机自好亲鸥鸟，虽弱仍甘下鳄鱼。乐事易空如委蜕，流年难挽甚奔车。酒徒文友心期在，任有臧仓毁子舆。
同时两郡冠乡书，屈指俄经一纪余。顾我冗涂移蹇足，羡君荣路驾奔车。方从解绂辞岩邑，已见飞章厌石渠。自古盖棺人事定，未应今日较龙猪。
策马长郊羡子真，独赢风物与诗论。惊飞雁鹜投前涧，归去牛羊识旧村。暴涨溪声闻远近，久阴山气乱朝昏。异乡我亦嗟游宦，莫说啼鹃有怨魂。
屡衄名场岁已高，此行谁赠一绨袍。久从客路嗟重趼，独对秋风感二毛。游倦几漫许都刺，愤深将广楚人骚。而今荐口难开吻，第爱穷途节可褒。
月底云楼一水湄，天光湖色两琉璃。樽前更坐清风客，笔下争翻白雪词。物外骨毛应自爽，世间笑语不容追。千年庾亮胡床后，此兴今人亦未衰。
诸公爱月欲狂颠，脚踏花栏手襞笺。那作常时挥彩笔，直须飞句上青天。岂无剧笑惊山叟，应有妍词调水仙。独我清宵尘滓甚，乱蚊声里汗肤眠。
波射飞楼缥缈间，云梯岂合在尘寰。金樽倒尽星垂地，玉滴书干月过山。槛底吴僧空仰望，座中蜀客赖西还。我遭鱼钥无情甚，只许吟魂夜度关。
故国英雄已寂寥，飞楼气象自飘飖。天边鸟翼愁檐额，雨后虹光转槛腰。直恐笑歌惊白日，却怜身世近青霄。云梯纵险容人上，始信明河亦有桥。
读书曾寄此轩头，官路归来十二秋。文酒故人无一在，蓬蒿荒径有余愁。差池岁月辜金印，憔悴乾坤复布裘。却扫尘埃张旧榻，云中鸡犬笑淹留。
江上初逢社燕归，青春二月色犹微。茸茸屐底草烟合，冉冉樽边花雾飞。蹭蹬容图双鬓改，苍茫乐事寸心违。紫丝结鞚谁家子，马跃东风试薄衣。
南徐景物古愁人，薄宦扁舟更水滨。不识浊醪倾北固，独随寒雨出西津。连天风浪声兼厉，当路鼋鼍气亦振。吾道屈伸非一日，世情未要责江神。
廊腰偃月势环遭，秋宇澄明照一毫。楼槛转身侵白日，海山随眼没惊涛。泉枯碧甃鳗形遁，屋跨苍崖鸟翼劳。屈指旧游今二纪，新愁烂熳入风骚。
冥冥细雨湿高秋，花底歌前也合愁。烟树几株疏雨岸，风帆一梦过三州。生涯未解谋根固，官路那能免叶浮。却羡邻船樽有酒，不妨弟劝与兄酬。
藤州大士两眉厖，万卷丛身寄一窗。诗力健能支倒岳，词源涌可截奔江。高名耸动朝中士，旧隠荒芜岭外邦。想像孤风犹未见，何时能使片心降。
几年巾屦四方游，倦足还逢胜地留。电迅禅机超达磨，云闲诗意等汤休。绝尘貌与烟霞古，叠石心存岱华秋。今我取师观所向，岂嫌儒墨不同流。
城里丛林一唾捐，收身微笑寄湖边。此生直欲看山老，不住真为出世贤。野屐懒穿双露脚，云裘嫌重右披肩。人间万事都无著，独与风骚有爱缘。
或来丈室问师禅，师解临机示意筌。云在虚空宁有碍，月当阴晦亦长圆。更无余事牵尘想，犹有能医结世缘。瓶锡憧憧参祖学，几人垂老得林泉。
千年支许事如新，欲作前游漫历旬。雨带黑云障俗客，猿呼飞鸟伴幽人。从容剧论知何日，感激佳篇慰此辰。四海声光非凿齿，道安名重若为亲。
主司拨马选龙媒，二百珍群奏籍开。皎皎公衡垂日月，仪仪士类望风雷。诚知至鉴无遗照，那免良工有滞材。乡国几人同应诏，只将春色与关裴。
大士当年密行成，山居黄色有云生。黄云已共斯人去，飞阁犹为此地名。欲到尘埃先摆落，纵观气象亦峥嵘。谁云瑞应难追复，禅老而今祖意明。
人悦禅翁巧结庐，更营飞阁取幽虚。溪山雨后翠欲活，棂槛风来清有余。龙象几年成佛界，猿猱深夜杂僧居。还如梦得闻涵碧，谁写丹青复寄予。
支公昔讲支离学，堂上无容坐客毡。往日衣冠今尚否，经春几席自萧然。谈间精义门人记，身后清风嗣子传。一纪宦游寻旧社，空将感涕洒尘编。
腊去垂垂冻欲消，春光未动思先饶。最宜才客临歌席，更看佳人转舞腰。一笑劳生应有定，三冬薄宦独无聊。兰台侍从风流裔，合为行云赋此朝。
知君元日趁鹓行，双观云边耸百常。拜表归来乘逸兴，跨鞍相就搅吟肠。还同皇甫寻僧孺，却笑山公顾葛强。我亦及门空刺字，不容高论听琅琅。
雨声日夜催春老，不顾愁人鬓欲华。堂上自来相熟燕，树间犹有未飞花。诗篇闲里曾无数，酒盏生前亦有涯。传语东风且从款，苍颜更畏数年加。
到老能逢几度春，直须饮量强增分。吟情无际共芳草，游思难收如乱云。还见春风与桃笑，却教人意叹芝焚。妖红烂白方争赏，疏竹休夸号此君。
未有功名与世传，且驱怀抱向诗篇。昔曾篆刻工童伎，今敢风骚领将权。愧匪穷经臻圣处，妄推闻道在君先。还知苦意微吟否，不已犹云博奕贤。
旋刻辞章就礼闱，禁园花在遂空归。客愁春雪杯间释，诗句青云纸上飞。从祖近持丞相印，旧交半著侍臣衣。扬雄未老犹堪荐，忍听沧洲买钓矶。
夫子词源涌大江，相逢早觉片心降。日哦李白诗千首，夜获虞卿璧一双。屡发彩笺移曲几，不知红烛短幽窗。吟高莫信须穷滞，亦有从来拥节幢。
花边把酒趁晴晖，春去花空兴尽归。白发亲庭宽北望，青帘客舫喜南飞。京埃衮衮休回首，淮月娟娟好振衣。年少身名当自立，不须裘马事轻肥。
谪宦多因众口谗，犹君战衄困羁衔。鹰拏群雀翻遭网，舟驾长风忽断帆。曾拥貔貅交白刃，肯同儿女泣青衫。有才恐失朝廷意，不日房陵被诏函。
共君曾约访烟霞，欲趁芳时物物嘉。宿诺古人尝有诫，春游今我果成赊。眼看日下无穷事，肠断风前已落花。天气清明当趣驾，此诗先寄谪仙家。
水光山翠一城浮，碧瓦朱甍万井稠。平日居人皆富庶，少年新掾更风流。传家妙术观尊府，决狱能声擅剧州。利刃有余清兴足，不应诗句废江楼。
妙年为学耻迂疏，直欲声光擅八区。已是宦情嗟澹泊，可堪世态较锱铢。不调台鼎行吾道，便翼天兵戮汝孥。出入功名当若此，自余琐细尽非夫。
我无尺地可耕锄，君有高田占具区。若论生涯犹厚薄，独于宦意等分铢。壮年未建鸿毛利，寸禄聊甘稚齿孥。不学庸庸自持者，高冠空食上农夫。
人讥徐子迹飘零，我爱文章辅六经。大笔疑争造化力，幽吟难遁鬼神形。良金纵毁刚无耗，宝剑虽埋气自灵。进则皋夔退荀孟，莫容得丧扰中扃。
蓬莱仙阙地深沉，视草雠书此盍簪。禁漏传声来阁外，宫云曳影过廊阴。能诗摩诘淹儒馆，未相微之在翰林。马跃秋风出阊阖，片时相失遂成吟。
翁子怀章未足多，会稽归日已蹉跎。舍人绿发垂金印，院吏朱衫导玉珂。去国忠心倾斗极，过乡喜气压江波。君王许便双亲养，奈渴黄麻紫诰何。
别来双鬓一衰翁，近喜刘郎信息通。剑气未闲频犯斗，赋声无用尚摩空。传闻蜀道逾天上，见说城南冠阆中。山水纵游那觉久，清霜两度变丹枫。
楼上满倾人日酒，更逢春气到京华。盘擎白玉来生菜，胜插黄金出镂花。客兴纷纭那可数，年光流转亦无涯。天边梅柳应相笑，两度东风不在家。
一夜云衢火树空，照人唯有月华同。却思广陌追游处，都似南柯梦寐中。未分园林辜乐事，况栽桃杏有春工。可怜此景何时再，直待明年岁起东。
去年赠别折寒梅，尽道行人不再来。今日樽前成邂逅，大家花下且徘徊。经春雨脚无时断，浮世眉头几度开。莫待明朝离阔后，空将余恨寄吟杯。
三月将交雨细时，余花扑扑柳飞飞。已于树底闻鶑恨，更向花前送客归。暗绿几行迎去马，乱红无数落征衣。伤春惜别钟吾辈，此际宁容瘦骨肥。
幽欢闲忆去年时，饮量人人灌漏卮。我更典衣邀浅饮，君犹刻烛赋新诗。由来世事都无定，再结朋游未可期。一纸清风惠佳句，殷勤胜寄陇头枝。
秋郊物物作秋容，目送横天一鹗雄。更远更疑山隔雾，或飘或聚叶随风。对时唯恐朱颜改，遣兴除非白酒充。感事子真成丽倡，恨无佳句敌才翁。
有客秋郊旷望中，更凭佳句发才雄。牛羊饱食眠平野，雕鹗乘时击迅风。倦目几随残照断，渴肠惟藉浊醪充。登临不用频兴感，忧喜能忘是塞翁。
我行平野览秋空，物象吟怀觉两雄。远水有时明返照，疏林无限战西风。京坻相望农收足，庐井多欢岁计充。亦向此时追乐事，归来倒载效山翁。
漭漭黄埃接大河，驱车底处觅阳和。参差花信春将半，恼乱诗情日转多。乐事恍如初觉梦，年光撇若迅流波。马蹄莫放归时缓，知有佳人听玉珂。
忆初识面越庠时，余教尝蒙觉后知。早念儿童能刻赋，晚逢夫子许言诗。从容江介心方壮，蹭蹬京华鬓已衰。道旧不须亲握手，满篇往事略无违。
一时闻望绝朝裾，几岁文章动直庐。凤尾新批天子诏，螭头看载史臣书。故关即路严霜后，晓殿初班瑞雪初。蜀道归时须六印，不应驷马擅相如。
汉江山色秀苍烟，山拥江光入马鞭。行思欲飘飞鸟外，别颜空惨落花前。勉旃关赋那终岁，好在家声幸壮年。鹦鹉故洲应寂寞，得无新句发晴川。
一饮真须尽百杯，异乡怀抱酒边开。田园几日能归去，轩冕浮云亦傥来。交态与谁论淡水，宦情空自学寒灰。何如席上张公子，白雪辞兼郢客来。
丈人宦意静如山，五十朱衣鬓未斑。富庶讴歌归别驾，太平谈笑服诸蛮。熊罴一兆高门后，鸿雁连飞绝塞间。莫学冯唐终蹭蹬，功名犹好出秦关。
高吟绝塞十年前，醉笔才停万纸传。麟阁主人降健句，鸡林官长购精篇。旧游散落今谁在，新感纵横日自怜。肝胆不同躯干小，几时献画请开边。
重城雉堞粉相围，乱片情多故点衣。浩荡关河无表里，微茫草树有光辉。冷侵容鬓双蓬短，急伴年华一箭飞。却忆水曹诗句好，群鸦接翅傍昏归。
贰卿园沼压关西，上相篇章绝景宜。旧日宫墙流水过，至今苑地画图知。孤花春去犹临岸，野蔓晴来欲占篱。荀令凤凰池更好，不须游旆此迟迟。
旅食一朝还一朝，紫宸前对转迢迢。青云事业应全误，绿发光阴已半销。始爱古人轻禄仕，拟将生理付渔樵。春风又入长安陌，依旧闲愁绊柳条。
长年京洛事尘埃，怀抱那能一日开。鱼鸟宿心聊此得，江湖清兴划然回。天园野色鳞鳞合，风猎林香滚滚来。渐有人喧迎马足，郊原佳处好徘徊。
一客空归颜色低，众人气亦丧虹蜺。泪添酒盏霜天阔，目断帆樯海日西。交臂散零如木叶，别肠萦转似山蹊。遥知名在乡书者，雨洗秋街跃马蹄。
蛟龙水浅一战失，鸿雁天寒相背飞。疏柳不堪霜后折，故人转觉酒边稀。朱颜有改宜看镜，黄卷无穷且杜扉。事业计从勤愤得，未妨邻里笑空归。
去岁江头对此辰，花边弄笔咏青春。异乡愁绪还随客，今日风光不着人。蹭蹬宦名侵绿发，飘飖生理托洪钧。湖堤草软辜游屐，空踏平台陌上尘。
姚黄容易雒阳观，吾土姚花洗眼看。一抹胭脂匀作艳，千窠蜀锦合成团。春风应笑香心乱，晓日那伤片影单。好为太平图绝瑞，却愁难下彩毫端。
绕郭非无海上山，更收紫翠入禅关。竺峰飞过传闻后，蓬岛移来想像间。草树细含生意足，云烟轻带野情还。主人高卧嵩衡畔，应放幽寻杖履闲。
古屋前头几树梅，长年腊后已全开。自经远别凭谁寄，欲问清香无使来。空与吟怀惊岁月，愁将客眼对尘埃。枣林榆䇲粗疏甚，索寞山东把酒杯。
夷门一别三年梦，雒宅相逢二纪心。人事渐随诗笔老，交情似共酒杯深。从今日望青云色，寄远时传白雪吟。不独此间堪下泪，秋风无处好开襟。
司徒精爽俨如昨，旧史风流传至今。一雨能随贤宰意，千年不死爱民心。虫缘坏壁青苔合，鸟噪荒庭古树阴。桑雉逢人虽远避，近来僮竖杀机深。
郡县齐瞻使者麾，马蹄行处是霜威。前驱宁免为负弩，高谢未能图拂衣。顾己自知吾道在，折腰甘被俗人讥。古来策足皆贫贱，伊起耕夫吕钓矶。
绿发传家五丹桂，青云错路两朱轓。凤批天语来严诏，马跃春风候禁门。造膝从容应有问，披心慷慨不无言。君王一见知堪用，未历财闱定改恩。
每恨尘劳荒旧学，更惭篆刻得初名。圣贤阃奥期深入，风雅源流庶一清。短技示人方蓄缩，雄篇鏖我太峥嵘。君诗合作咸韶秘，何尔轻酬郑濮声。
凫绎州山并画开，东方重镇仗卿才。过家喜气随行盖，入境欢讴接贺杯。玉甃试寻彭祖宅，金羁看戏项王台。都门送别无新句，尽属文通自赋来。
滕阁栏高红䗖𬟽，章江水阔碧琉璃。几年气象归谈笑，一道藩垣系指麾。那待韩公来属部，无劳王勃写雄辞。使君自有文章手，能与山川作好碑。
君王从此不南忧，善付名郎第一州。笳鼓出严千骑从，旌麾坐制九诸侯。城巅观阁屏间见，江底乾坤镜里浮。门下贤豪常满榻，却应仲举减风流。
世俗谁夸昼锦归，乡人应笑旧儒衣。一言许与经词伯，三道声名出礼闱。好在青云须远步，莫愁黄鹄不高飞。还家便养轩腾志，当使闾阎见面稀。
嶪𪩘虬檐插斗飞，乾坤秀色四晖晖。晴江对酒平如掌，晚树开帘细作围。笑里城乌啼月过，吟边巢燕掠花归。主人风骨争森爽，无处容尘到客衣。
不候关征满岁归，邑人徒尔挽行衣。肯将泪对残花落，应自心先去鸟飞。官向长安多富贵，君当即日享轻肥。绿槐阴合天街后，恰缀宸班拱帝晖。
几年笑傲负缑云，一日重寻麋鹿群。归老慢贤疏太傅，不侯谁念李将军。霜天剑气闲中见，月岭笙声醉里闻。回首功名今似梦，逢人懒说守边勤。
共是江山弃水云，更同魏北走埃尘。官书断手何多日，乐事回头已一春。入夏解衣宜野逸，几时纵酒到天真。由来朋字难为正，莫漫刚颜忤世人。
秋早津亭一笑歌，红妆晚景落清波。重来霜后攀疏柳，更向风前数败荷。物理盛时能有几，人生乐处亦无多。不知当日樽前曲，却傍谁边敛翠娥。
更长不见水精盘，搔首庭除夜向阑。一气人间清自转，孤光云外好谁看。关河夜色暗朔漠，楼阁吟魂飞广寒。幕府病眠憔悴客，独无乐事可相干。
别杯曾破菊花期，今夕相逢菊又衰。宦路经年能会合，人生何处免参差。渐惊老态侵常日，犹喜交情似旧时。一笑形骸俱自失，三更星斗席边移。
寺在疏林积霭间，举头无处不苍山。老松怪石莫知岁，幽鸟孤云相与闲。衮衮红尘嗟宦路，时时飞梦绕禅关。上方大士观空坐，应笑喧卑数往还。
建溪夫子惠新诗，雅道深惭未得知。曲享鶢鶋真过矣，吟成款段复何之。日斜留煮山家茗，烟重愁燃客舍萁。我系一官君四海，可怜出处不同时。
古今画手得名人，一物才工自出伦。字与丹青俱是绝，势关飞动不无神。浪传误笔成蝇点，那待青田写鹤真。候雁枯荷含远意，江湖归兴划然新。
公将民欲达天心，瑞雪如期白昼阴。皓色恍疑霄宇接，浓寒都为岁华深。辞妍席右人雄赡，兴尽溪边客访寻。铃阁唱高宜和寡，不才刚缀郢中吟。
别乘文章晚更奇，全家才业继前徽。闺中蔡琰诗无敌，膝下刘歆笔有讥。归意我惭彭泽柳，清肠君爱首阳薇。案头簿领真流俗，独喜吟怀与世违。
醉书曾记并游人，今日重游墨尚新。对酒年来惊白发，惜花时复数青春。四方散落几交臂，万事参差一病身。傍水园林自萧洒，不须出郭远风尘。
公自披榛上筑城，以公题榜壮图经。名佳应与溪山久，地胜浑疑草木灵。到喜琴樽能满意，退嫌圭组只劳形。异时邦俗思贤化，还似甘棠爱此亭。
雷威无节雨霖频，倍喜晴阳照火旻。野外刍荛寻故道，田间箫鼓赛闲神。乱苗竖似痿人起，积霭披如旧屋新。更待高楼今夜月，一樽且乐有涯身。
西风入夜扫微云，皓魄来无一点尘。楼阁通宵双玉户，水天随处两冰轮。光摇樽酒清宜客，影落关河思煞人。我向乾坤违乐事，孤蟾照泪滴衣巾。
安西幕府蔼声华，礼币迎门促去家。长日壮图看剑气，隔宵喜信报灯花。轻装度陇由来惯，逸辔追尘不待挝。宾主御戎俱有策，只陪谈笑却边沙。
十万强弓略未弯，妖氛渐灭贺兰山。元侯把诏开新府，上客随书出故关。诗酒不妨行乐外，功名只在立谈间。主人待勒燕然石，谁道能铭独姓班。
几载关西任醉醒，一朝意绪属青冥。舌端江海倾谈韵，掌内风云指阵形。乌府中丞知国器，鸿枢学士纳边庭。二公远近观成效，莫使旄头尚有星。
入秦乘夏颇相宜，笑拂征鞍尽别卮。鹦鹉陇西迎赋笔，芙蓉幕里近花期。祖琨清发能长啸，老杜冥搜有杂诗。君去定应兼二美，军书暇日戍楼时。
杨子门无载酒宾，菊开谁共醉天真。檐前寂寞逢吟客，霜后蹉跎伴主人。钿带缀花疑细翦，金钱绕屋岂全贫。东家早秀夸桃李，今日空枝不似春。
十年肝胆照交情，朔漠相逢意转倾。苍鬓飘飖予薄宦，青云蹭蹬子诸生。更同樽俎知何地，漫与诗篇送子行。南北倦游那得定，扁舟江外欲之荆。
幕府清郎安在哉，方冬行县冒尘埃。寂寥坐客思车乐，点检诗朋欠鼎来。按吏最谁官簿整，教民几处战旗开。未应输我论文饮，赢得新诗满箧回。
蓬鬓双侵京国尘，花枝五别故园春。晓鶑莫漫惊游宦，夜鹤多应怨主人。日月名迟愁揽镜，江湖兴在忆垂纶。天边涕泪怀吾弟，却恨衣冠系此身。
群鸟无声抱翠条，乾坤虽广绝微飙。鱼龙尚惧沧溟沸，草木甘从赤日焦。只与火云张气势，未容霖雨解炎歊。经时未雨犹闲事，莫放晴虹作旱妖。
水仙也曝晚霞衣，万片鲜红照绿池。花近酒杯逾酷烈，盖随舞袖忽欹垂。且延胜赏观灵匹，好折清香赠侍姬。苦被浊泥埋没久，题诗今喜相公知。
早陪枢筦晚持衡，曾与君王致太平。一代尽宗萧相画，四夷犹服晋公名。乾坤爽气初秋动，社稷元勋翌日生。今岁故乡诸父老，寿樽应喜得亲倾。
功名富贵旧元台，诞日新归故里来。绮席重张孙相阁，锦衣三照邺王台。相望全魏荣封国，不尽清漳伴寿杯。最是衔恩门下客，秀眉前祝落邹枚。
堂就新纡上相车，名尊为出紫泥书。清杯燕喜三春半，黄阁归来一纪余。香径生辉荣草木，画檐垂荫乐禽鱼。官轻可笑江东老，也漫怀章诧里闾。
嫩柳浓花围旧圃，朱甍碧瓦照春池。黄金腰下还乡印，翠琰胸中报国诗。乘驷长卿羞志浅，怀章公子恨名迟。知公触事须尊主，揭榜新堂是训辞。
魏国山河气自雄，殊方客子一身穷。灵文独富肝脾内，秀句连成咳唾中。细数旧游如俯仰，俄惊新别又西东。郡侯早晚论高行，懒就秋闱望至公。
去岁重阳踏路尘，异乡今日恨还新。如何佳节长为客，却恐黄花解笑人。强饮破愁为乐酒，自怜多病足情身。龙山旧事知难问，千载相期属此辰。
渐老襟怀已足悲，登高节物可无诗。秋声飒爽侵蓬鬓，晚意萧条伴菊枝。故里江山寻好处，重阳樽酒负当时。天边鸿雁随南望，忆弟双眸泪欲垂。
身寄秦川紫翠间，举头行坐对南山。忽来烟际逢仙掌，更觉天边慰客颜。霖雨不知何日作，片云犹向此时闲。三峰信美那能恋，自有家林未得还。
洋州太守驻双轮，佳句曾留渭水春。一纪却题关右节，二篇才出屋间尘。濡毫忽听山僧语，题柱须防县令嗔。只道衣冠专世态，炎凉也属不毛人。
一径高盘十里余，人心马足厌崎岖。只凭顽石专为险，不识青云自有衢。地气难通树多瘦，阳晖应近草先枯。我行方欲奋遐跖，顾尔安能碍坦途。
翠华绛节去忘还，辇路宫墙坏旧山。青史空文兴废后，玉真余恨有无间。杖藜一笑缘危径，弄笔高吟望故关。足力怪君强健甚，惯行栈道不为艰。
触热初来太华西，恐烦后命促佳期。两人幕府叨同日，千载门阑值一时。储邸忽开趋诏召，宾筵空在失栖迟。念公诗句情无极，更听秦民话去思。
忆昨驱车始向西，樊川又见菊花期。滞留旧幕嗟今日，淡笑清樽记昔时。屡辟滥充宾客晚，厚恩惭报主人迟。淮南卧治那能久，天子怀贤入梦思。
仕涂众伪杂吾真，谁信千钧重一身。赫赫朱门公相远，寥寥黄卷圣贤亲。府居此日嗟孤宦，乡饮当年谬上宾。犹喜故人同旧幕，每容诗句续阳春。
西州夫子善谈天，语入精微服四筵。交分正论诗卷里，别愁忽到酒樽边。马冲雪片归梁苑，鶑唤年芳忆渭川。盛事青云看接迹，衣冠乡里旧多贤。
夹道浓香数里焚，随车和气一城薰。兵民如见古循吏，文武兼能今使君。冷射祠堂汧水月，晴飞郡阁陇山云。幕中知有才从事，樽俎清谈定喜闻。
苍鬓萧疏并曲台，北门笑口屡同开。仲升投笔燕南去，王粲从军陕右来。月冷戍楼悲短笛，天寒戎幕赖深杯。更为后会知何地，终日思君首懒回。
谈笑三年陪主帅，文章二纪在公卿。莫辞别酒倾秦地，且听离歌唱渭城。鞍马入关侵腊尾，宫鶑到阙破春声。朝廷拔擢贤才急，合有当涂荐姓名。
铙鼓鸣船送出都，中间不奉一行书。荷公恩礼无时薄，接物襟怀似旧虚。久别近参元帅幕，相逢屡枉使君车。诗筒自附西来驿，那要烟波双鲤鱼。
放怀吟笑艳阳天，谁似征西相国贤。春酒丁宁终席满，风花点检几枝全。柳间鶑踏柔条软，池面鱼吹细浪圆。东阁恨参宾客晚，五湖那暇忆渔船。
置酒高吟禁火天，主人勋德重韦贤。庙朝论道看三入，樽俎谈兵已万全。晓竹洗烟丛玉瘦，春池溅雨乱珠圆。曲江壮观今芜没，不复红妆照客船。
紫萼红英细细装，新枝短短旧枝长。未经晓日谁言艳，可藉春风自有香。却恐折残妨把酒，若为遮住莫临墙。关中气候由来晚，二月花开岂是忙。
谁道关中节候迟，晴川二月并参差。有期去燕寻归栋，不改新花发旧枝。宦路飘飖无定所，客颜憔悴异当时。林花巢燕休相笑，揽照怀乡已自知。
青云意绪渐悠然，白昼昏昏懒欲眠。诗搅肺肠来暇日，病驱腰脚入衰年。春来把酒犹能强，老去逢花祇漫怜。童稚情亲今好在，远烦问信到秦川。
昔时英杰未伸时，胯下淮阴尚俛眉。之子古心能自信，众人谤口不须疑。讨论直取遗经本，芟剔宁容异说枝。圣世尊儒君富学，等闲危涕莫交洟。
后骑前驺拂晓晴，风光初转绣旗明。功名上相班春乐，谈笑西戎计日平。烟际飞禽屏上见，水边游妓鉴中行。劝公急趁花时醉，宰席犹虚主意倾。
韦杜风光掠眼明，南山秀色入重城。林端衮衮晴烟起，冰底溅溅乱水鸣。载酒小舟聊晚泊，隔花幽鸟忽春声。汉唐壮观今何在，惟有新蒲细草生。
洞里流泉过几家，洞门一醉兴何赊。桐飘欲下题诗叶，桃笑犹存误客花。清结晚阴堪宿鸟，绿牵春蔓拟藏蛇。相君宴喜缘宾乐，浐上谁人合姓车。
荧煌台座隔魁三，喜对新诗见二南。好酒似听山鸟劝，落花真惜野蜂衔。天光不断连春水，月影初来破夕岚。红旆欲归珠履散，游人犹爱画船搀。
地势盘纡巧凿开，当年匠意亦多才。池名不逐唐宫废，岸折犹如蜀阪来。水落有时逢旧石，草深无处觅遗台。行春丞相寻陈迹，往事空嗟浩劫灰。
三月吾乡三日盛，一春盛事一时传。山花迎笑探芳骑，水鸟惊飞张乐船。今对清樽看细雨，更搔短发数流年。曲江芜没不堪觑，那复丽人来水边。
幕府文书日日同，愧无长策议平戎。但惊蓬鬓看双白，不觉花枝已半红。宦意蹉跎侵晚景，客愁散漫逐春风。古人枉说从军乐，兴在江湖短艇中。
当年秘宝已无形，独有层峰似旧青。不许俗人留辙迹，却应神物护岩扃。山腰猿啸孤烟暝，洞口龙归暴雨腥。今日一来探绝赏，始知全胜考图经。
身世如追汗漫游，丹梯一步拟三休。汉唐前后漫陈迹，城郭是非劳寸眸。寒日微明飞鸟背，孤烟渐起暮山头。姓名满壁今空在，登此几人忘百忧。
尹子辞才两崛奇，家声好继汉翁归。人间茂器无施设，天畔危栏独据依。诗兴远随孤鸟逝，客心闲傍片云飞。登临不比江南节，何事徘徊怨落晖。
湿云落地未回天，坠絮将飞力尚绵。雾重自侵旗尾润，日高谁傍瓮头眠。行田岁望三登谷，按辔诗成万选钱。霖雨长应随出处，春来只见月光圆。
阻傍严公住浣花，喜从秦地见高牙。致君前去心逾赤，抚俗归来发未华。路出锦江乘夜月，骑停绣岭揖朝霞。自怜二纪游门下，今日聊能托后车。
花蒙一顾重长安，从此时人洗眼看。留艳徘徊供燕席，飞香迤逦上貂冠。露苞含晓宜三嗅，风朵摇春似七盘。便好移归东阁种，免教来岁隔栏干。
紫诰泥封墨未干，暂班全陕诏条宽。旧来霖雨从神觅，好在晴山立马看。翠入重城朝自润，势吞平野夏犹寒。公师岩石同临镇，关右人心转觉安。
坏道颓墙绕旧山，空余绣岭郁巑岏。庭柯引蔓长垂盖，林荚遗妖尚合欢。清渭不随人事改，温泉那解客心寒。唐宫芜没今何在，漫拂津阳石记看。
山腰碧瓦郁参差，势压开元观阁基。野气欲来云拂地，天光不动水平池。飞檐鸟道愁相逼，故国人烟入俯窥。便拟幽寻随杖屦，清秋幕府事文移。
勋名一代俱称首，将相三朝愈饬躬。雅意自安台鼎外，群生长愿化钧中。破除白发留宾醉，收拾黄金济士穷。旧邺山川齐寿考，秀眉何独鲁龟蒙。
天地开秋气兆凉，当年大昴降星芒。溢城鼓吹迎恩赐，倾府衣冠望宠光。马出上闲牵骏足，衣颁内府叠浓香。令孙今日方传诏，更待曾云捧寿觞。
白玉盘从海面浮，闲云一点即时收。山川表里无遗照，天地寻常可是秋。清景似偏孙相阁，高情更属庾公楼。暂纾化笔归诗句，不泯长随洛水流。
古邑人烟陕雒间，马蹄车辙许谁闲。不堪晓雨妨行兴，犹喜秋风慰客颜。老去稍知筋力倦，年来祇益鬓毛斑。相如屈赵无遗迹，独有空名重泰山。
雁落霜清对此辰，螘浮酒浊唤何人。二年不见江南弟，九日空怜渭北身。白发转多羞插帽，黄花漫好拟沾巾。功名又逐秋风晚，惟有登高诗句新。
两经辟命住秦关，府罢东随相国还。物态当时倾附后，人情今日有无间。青门雨送归行色，白酒风吹上别颜。相见去留终不改，祇应同里与南山。
乡人分散几流萍，长乐坡头已涕零。太华相逢聊永日，故交渐少似残星。别杯犹恨樽前缓，诗笔那容席上停。车马东西从此隔，明朝惟见乱山青。
昨朝今日尽天风，九月长河雪片中。云外谁偷榆荚种，人间自满菊花丛。群阴已鼓先时勇，万井应愁卒岁穷。亦欲蹇馿乘逸兴，灞桥何处觅诗翁。
环台雪后从公登，四顾乾坤表里明。粉水半消池日薄，玉枝相戛竹风清。园林洒落人间世，樽酒逍遥物外情。写景不须搜画笔，诗参化匠自天成。
星榆落种还生地，营柳移根总傍壕。夸父林稠宜较盛，太师垣峻敢争高。岁科充蠹疲民产，城守胜提壮士旄。长与万家添外圉，邺人心结此思牢。
上巳曾陪宴后池，风光一匝又花时。当年簪履谁犹在，今日门墙独未离。步怯园林虽晚到，恩深草木已先知。都人不省忧民病，只讶行春绣旆迟。
高门缔构自何年，朱栱金铺丽目前。楼上台光临暇日，座间凉气失炎天。草涵宿雨浓如染，林曝晴曦燥欲然。早晚定归黄合去，剩移夏榻就风眠。
相君东合冒寒开，朔雪贪随乐事来。腊信未通先漏泄，台光欲近却迟回。势轻漫拟凌歌袖，片小才能缀酒杯。寂寞相如孤客在，定应授简属邹枚。
司马当年侍兔园，只摅秘思奉清樽。岂如下客吟飞雪，继屈三公赐雅言。句揣物形虽有迹，笔镵天巧独无痕。岂惟一府夸荣玩，犹得他时耀子孙。
雪中气象但漫漫，雪后乾坤净好看。零落瑶林晴照里，参差银阙暮云端。疑开粉墨图新就，犹洒楼台笔未干。万井都人蒙煦育，恩深不觉夜来寒。
公到层轩雪已残，萧林素节晓相看。山融爱日酥千点，地接顽云缟万端。曾有金樽开兔苑，况无铁甲戍桑干。清风落纸成佳句，身世浑疑在广寒。
马蹄乘兴急离秦，轻雪初消塞外尘。谈笑暂来趋幕府，文章犹记从车茵。雍雍妙画平边徼，衮衮清言服座人。诗句不须论别意，临岐探破故都春。
未消残雪在墙阴，昼景昏昏似日沈。土冻转愁花信远，天寒唯仗酒分深。笑谈四座相欢色，富贵三朝不动心。诗句一传人竞写，也应潜购到鸡林。
别襟曾判宋玉台，魏北相逢一笑开。帅府红莲曾入幕，公堂黄菊偶衔杯。未应许国全无策，祇恐趋时自有才。且置功名归度外，诗筒频附塞鸿来。
结彩仙山对浄坊，曳珠宾履捧台光。灯摇夜月天形动，歌聒春风物态狂。刻烛诗成传魏国，吐茵酒酽醉程乡。今年始彻清宵禁，倍觉都人乐意长。
金络香𫐌匼匝来，门阑彻禁夜无猜。正怜舞曲随风转，骤觉灯花冒雨开。屏翳呼云何倏忽，嫦娥收月漫徘徊。相君未放春宵醉，倒尽宜城第几罍。
草木空催造化忙，六花先出压群芳。酒寒玉斝消春味，烟湿金炉减昼香。地暖落斝堆旋失，风和乱片舞初长。相公更好调元去，已兆丰年在此乡。
亿万供须仰县官，大农选造遍朝端。外台心计推公最，中诏恩除副帝难。文石近班趋玉笋，紫丝新帕覆银鞍。行摅仁义裁经费，天下征繇不日宽。
酣酣枕上息吾形，日过南窗第几棂。所得高眠容幕府，为无深责系朝廷。苦遭浮蚁催来熟，忽被幽禽唤得醒。却整葛巾寻晚酌，竹间呼客尽吾瓶。
七月穹旻大火流，元精信宿降伊周。公师一品仪型重，将相三朝德业优。桑梓乡邦兼镇抚，苴茅封国正居留。人间盛事仍难老，富贵功名未白头。
宰衡倚赖更三圣，神器传归定两朝。几御铜符双在手，尊荣金印六垂腰。流民相率归仁政，疲俗新蒙罢横徭。寿考转随阴德远，开仓累万活黎苗。
凛凛威名远迩知，去年谈笑屈西陲。平时旌节临全魏，计日朝廷起一夔。狎赐彩衣今礼数，待还绣衮旧麻词。伫看来岁称公寿，荀令依前在凤池。
十年空忆满林香，今日堆盘得恣尝。摘处嫩苞金隠粟，剖来清液露盈囊。自堪珍玩夸群目，可惜余甘落俗肠。拜赐愈知公意重，不同设醴望元王。
居守园林气象间，堂成壮观入跻攀。三朝力辅乾坤倦，一国身偷岁月闲。倾座语惊邪说破，勒碑诗召正风还。险夷出处皆公迹，不动公心似泰山。
飞飞燕雀倦檐牙，绣栱云楣斗彩霞。樽俎燕闲归相合，鼎钟勋业在王家。直纹惜破墙阴竹，巧笑嫌开席外花。今日正风传魏国，平居诗思亦无邪。
词场绿发竞才雄，幕府朱衫觉道穷。孤愤扫除诗句里，壮图流落酒杯中。宦游已倦年将暮，人事随生日又东。珠玉满篇劳宠赠，建溪风格袭文公。
一日论交坐席间，肯平壮气就衰颜。篇章漫欲窥沧海，道谊从来仰泰山。白日声名君籍籍，青云意绪我斑斑。元戎幕府那能久，太学诸生已望还。
人物神州杂五方，平明京兆坐黄堂。民投牒讼千狙诈，吏抱文书百雁行。幕府要人关听断，朝廷自昔选才良。朔陲使者声名久，随诏南辕佐赵张。
龙沙千里绝纤埃，银色浑疑王母台。宴席此时惊酒薄，晓枝无处认梅开。骋辞梁苑客方至，乘兴越溪人自来。从古六花长一色，化工应不费培栽。
朔雪飞花趁岁阴，喜看不觉酒杯深。应时自合苍生望，泽物真同上相心。未怕春风融粉水，恍疑江国见梅林。西山一夜千层白，那复能留寸碧岑。
郄公门下识羲之，风骨无尘耸秀姿。壮气海鲲翻碧浪，逸才天马脱金羁。旋凭辞律趋明试，首听文衡中有司。太学旧游应刮目，青衫事业盛当时。
相衮前年抚雍民，下车飞雪满咸秦。风行魏国才三日，雨作商岩恰半春。忠节此生存社稷，诚心是处感天人。二方岂合偏蒙润，四海思归旧化钧。
禊事初修乐未涯，晴阳浓淡薄云遮。风光转入庭前柳，春色随来席上花。千载风流追曲水，万人游豫揜长沙。相公今日携诸吏，那比山公醉习家。
三春乐事揖兰亭，驻旆名园敞绣扃。酒盏绿深须露白，花梢红少已多青。宾裾特盛人间会，公衮能忘物外形。化笔暂归诗句里，清风一诵醉还醒。
丞相开筵御水头，席间别乘擅诗流。特夸元巳从公饮，不比常年结客游。淡色云阴笼日薄，暖香花气傍人浮。篇章唱绝虽容和，酒盏恩深岂敢酬。
上相行春乐有余，绣旗朝共宿云舒。特教红袖停妍唱，为许朱衫托后车。肯说大烹专鼎食，旋容小摘荐园蔬。多才幕府论荣遇，诗句飘飘动客裾。
当年割据属英雄，楼观诚奢物产穷。藩镇一归平削后，关河尽入照临中。离宫此日号大壮，织杼无人歌小东。全魏万家今乐业，衮衣惟恐迓周公。
城中尘土眯人眼，堤上风烟醒客心。沙拥河声时断续，云含野色屡晴阴。平芜点白鹭双起，细柳弄青蝉一吟。魏北古来车马地，此亭偶尔得幽寻。
不同卖药入都市，又异执帚见相君。冠盖临门求上剂，公台解榻叩多闻。应思夜鹤侣蕙帐，却笑伯鸾家布裙。藜杖还寻紫霄顶，无心出处似山云。
曾共征西幕府来，相逢今日魏王台。喜情重把论交袂，感泪频添话旧杯。此别情怀无限恶，他时谈笑尚容陪。马蹄归趁春风急，应有花先禁苑开。
夏木参云百尺长，昼阴笼日一轩凉。杂追楚榭迎风袂，冷笑淄川作雨滂。歌扇参差立燕赵，客裾容曳赴原尝。坐来诗句清人骨，胜抱冰壶饮玉浆。
宫壶移刻对延英，文帝从容问贾生。儒馆旋承恩诏入，士林尤说御批荣。丹山凤出宁无种，沧海鹏抟遂有程。渐待青毡归旧物，区区羲献漫家声。
乾坤五月气炎歊，丞相忧农心更焦。思脱尘埃遗暑湿，拟排寥廓御风飚。穴中战蚁空知验，云外晴虹尚肆祅。下土颙颙望霖雨，好回天意慰黎苗。
上公拜表请休官，中使传宣未听闲。雍府遥兼新节镇，邺城重领旧山川。左弧共记生贤始，右席谁居献寿间。阴施在人天报远，蟠桃三熟鬓毛斑。
芙蓉幕里住三年，鹦鹉才高动四筵。风月漫劳吟杜曲，文章自好纪燕然。朋簪会合愁分手，官簿纵横待息肩。直道先难终易偶，近闻知已荐书全。
瑞挺真儒翊圣时，沩山秀气育丰规。庆符昌运千龄会，前应中秋十日期。天上光连奎昴宿，人间身占凤凰池。枌榆暂领旬宣寄，荣诞衣冠祝寿眉。
两京三仕并交游，有道从来慕太丘。白日声名随诏召，青云家世踵飚流。数程去路朱蹄骏，一曲离筵翠黛愁。材力如君当拔擢，敢辞幕府独淹留。
金气才分向此朝，天清林叶拟辞条。三秋半去吟蛩逼，百感中来酝蚁消。候早初逢旬甫浃，月圆前距望非遥。如今昼夜均长短，占录无劳史姓谯。
要尽宾欢醉绣筵，准凭良月作夤缘。孤光已蔽浮云外，众目犹倾小雨前。声入鬓毛同飒飒，润生林叶自娟娟。宴杯才撤寒蟾露，疏影参差魄正圆。
待月开筵细雨侵，月来宾去意空深。未容午夜瞻全璧，先隔微云漏碎金。万户渐宜归一望，重楼恨不起千寻。应须润泽周封内，始放清辉出暝阴。
茱萸缀席落新堂，丞相诗锋不可当。九日绣筵吟节物，十年黄合运阴阳。酒边和气忘公衮，风外清歌出女墙。宾去每来安正坐，泰然德宇发天光。
萸杯引满宴公堂，病客偏容泛浅觞。为爱菊花惊晚节，不羞蓬鬓插秋香。众宾谈笑谁倾座，上相风骚独擅场。来岁凤池吟此日，夔龙高会耀辞铓。
登临楼观一重重，下客追随岂易逢。九日燕私同恺乐，三台礼数极优容。自酬佳节挥鸿笔，谁诧元勋载景钟。只恐斜阳催胜事，时时回首望西峰。
一丸道士曾投药，七碗先生亦爱茶。服久有时轻俗骨，味新应早摘灵芽。病躯自健遗藤杖，睡眼全醒耐烛花。可是兼饶诗力壮，芙蓉幕里句堪嘉。
隔雾南山愁漠漠，破烟东日淡晖晖。风欺白发勤吹帽，酒妒黄花故点衣。九日泪兼疏叶落，几时身逐短蓬归。青云欲早秋先晚，更惜登高乐事违。
谁将冰蜜共囊封，结实祇园颗颗同。蔽芾舍傍思召伯，周流林下赋扬雄。花经春月千层白，颊傅秋霜一抹红。江橘空甘得奴号，果中清品合称公。
章句横行古道堙，先生笔力障颓津。高文简得春秋法，大体严如剑佩臣。冰铁刚颜低狱吏，云风壮略疏边人。谪官竟死空名在，一读遗编泪满巾。
去去春光鸟翼过，云阴风恶更相和。屡探花信犹全閟，拟借鶑声肯暂那。铃吏事来须缓报，相公宾退正闲哦。九旬已是中分了，诗酒尤宜并一科。
野寺寻芳二月残，弄晴幽鸟自关关。堤沙压雨迎金勒，旆绣翻风蔽玉颜。翠幄饮张花雪底，彩舟归漾水天间。五年贪恋行春乐，不觉移文笑北山。
千株缀雪绀园中，数顷花开几度逢。体莹直忧春欲妒，色孤犹喜月相容。香浮翠盖台光近，瓣落清樽饮兴浓。公恰徘徊吟妙句，不须忙打寺楼钟。
相公樽俎纳豪英，使者封章荐姓名。落日送愁离幕府，翔云随眼入边城。万蹄宛马休南牧，一啸燕姬慰北征。敌颈愤来还请系，雒阳前后有书生。
文章自老齿独壮，富贵偶迟名最先。冷落官曹按丹笔，风流幕府别红莲。高谈倾座迥无敌，清骨照人长欲仙。好在胸中书万卷，校雠四库续登贤。
许开壮观旧平津，今日还延相阁宾。茅社一临封国地，花亭三见禊杯春。随车和气蒙鱼鸟，即席高吟动鬼神。西北连年参幕府，东风长忝从游人。
按谱新求洛下栽，朱栏围土事深培。半妆晓日争光照，一笑春风喜竞开。得地自依孙相合，飞香欲绕邺王台。绣帘对赏犹嫌远，翦上金盘近酒杯。
鼎科第一策名人，金榜谁能蹑后尘。三纪鹏图犹绿发，累朝龙首最青春。同怀谈笑宜开口，间代文章各致身。醉倒不知歌舞罢，杏园旧态恰如新。
好传此会诧时人，歌揭青云动暗尘。霄汉得仙同白日，风骚寡如敌阳春。笑谈未减题名地，富贵相高报主身。谁向衣冠增盛事，龙头结客事尤新。
玉勒牙旌驻水湄，万人齐看柁开时。此朝河伯想增气，去岁国公还赋诗。岸蝶偶然穿翠箔，沙禽曾不避红旗。旬余即报行春足，可厌归轩暮雨随。
此日河生旧俗传，相公同众乐沙堧。迎舟戏羽来低岸，罥席游丝落半天。佳句独高珠履上，贵名都忘玉樽前。明年盛会知难再，行看还朝百辟先。
翠幄初防日影侵，春云送雨信无心。莫愁客散妨车马，且喜农安得砭针。侍妓点衣重结束，游人沾盖尚追寻。临归未尽杯中兴，却放船头醉里吟。
合书时雨奏银台，润泽从今遍九垓。应祷岂惟三日后，为霖曾是十年来。已逃虐魃知何地，自起乖龙不待雷。无数公堂森贺笏，尽同秋种荷陶坯。
七夕三庚共此辰，风迎西火转南薰。金盘瓜果随时俗，玉盏笙歌劝相君。月下巧心空自竞，天边私语复谁闻。早归肯效东方朔，待看星桥夜度云。
一鼓千夫下揵声，缺堤漏穴几时平。盘涡倒吸湍流住，巨浸疑浮厚地行。举锸每年劳众力，治河无策贡愚诚。赖公自有安邦德，何处风波敢更生。
风起秋河吹旆旌，林梢初日露微明。壤歌接野知尧力，水害横堤想禹平。无数焚香迎使节，不妨傍辔问农耕。江湖未敢生归兴，为恋车茵每侍行。
乐事遥追戏马台，高吟节物纵天才。三朝致主诚心竭，九日携宾笑口开。白酒似随秋露滴，清歌疑唤晓云回。放怀不有公台贵，惯得萸枝首赐来。
楼倚秋风引兴长，龙山吹帽忆前良。帘虚霜气清逾逼，叶脱天形远更详。巧送四筵双舞袖，坐收万景一诗囊。登高且醉铜台酒，黄合多年望衮章。
闻昔兹山运土成，喜情比屋与连营。可怜事出三王后，不得亲逢伯禹名。邻国一朝罹暴水，相君先虑护严城。他时人说公来日，应记初更月旦评。
初长日景午阴前，瑞雪迎开上相筵。点缀酒杯飞细细，侵凌歌扇落绵绵。岁功豫作三登地，云气都成一色天。惊破醉魂诗句险，不容吏部瓮根眠。
熙宁玉烛最调和，瑞雪先时破札瘥。大纪有年仍岁后，尺盈平地此冬多。戏珪旋翦飘疏叶，祭璧初沈委大河。再燮阴阳人望久，一方顺气入涂歌。
席上香风转绮罗，北门东道汉萧何。灯摇万井年光嫩，月覆千闾夜色多。楼阁影重占物阜，管弦声洽验民和。相公不惜阳春曲，传与都人每岁歌。
历山名重舜耕余，太守文章世罕如。但见清风变齐鲁，未闻紫诏起严徐。最宜视草归时训，可惜挥毫落簿书。千骑行春且乘兴，里无胜母莫回车。
赓吟令节最多年，禊饮春亭五侍筵。爱客公心宽似水，催人物态急如弦。园林烂熳惊三月，樽俎徘徊恋二天。迹近风花飘未定，且随珠履醉金船。
四照梨花一色中，他时珍赏有雌雄。高牙就景开芳宴，皓齿停歌诵正风。乐极光阴穷日御，诗成造化夺春工。佳辰不禁祇园火，林杏兼然万点红。
金星隠地烁游车，那用行堤更筑沙。官妓趁时簪玉蕊，艺工随分赐银花。每乘此节寻萧寺，全胜当年醉习家。归漾彩舟欢意在，还延宾从尽流霞。
小队逶迤驻宝坊，祇园花发认昆冈。日高恐释三春雪，风细犹传数里香。垢染了无依佛界，品流逾重被台光。更蒙佳句形珍赏，漫说寒梅竞效妆。
绀园几顷白云英，似觉漫天玉气腾。句引春风香阵阵，侵凌夜月粉层层。时间冷艳尤难识，世上妖葩各有朋。每岁旋来张翠帐，芳庭同赏忆吴僧。
脱去尘官一屣轻，十年世网羡冥冥。幽花笑晚新诗就，好鸟啼春宿酒醒。辞客醉题红粉壁，相君高宴绿阴亭。邺人应怪三台畔，今夜光联处士星。
滏阳宾客摆尘羁，一笑名园万事遗。细草幽花多自种，闲云静月最相宜。乡人乘暇就携酒，野客寻春来赋诗。白发朱衫犹幕府，南归已觉十年迟。
当时御水始通津，遂作河生记此辰。载籍不闻传故老，盛游相继到今人。金貂为政居从俗，画鹢连年出慰民。锦绣匝堤箫鼓沸，风光流动一城春。
彩舟徐动信春风，丞相行春乐意融。花底马蹄追暮鸟，柳梢旗尾挂晴虹。驱驰造化三篇里，摆落尊荣一笑中。何况佳辰偏宴客，酒樽东阁不曾空。
近来好事数中郎，笑指秋山学楚狂。绝顶去天应咫尺，回头平楚祗毫芒。步侵猿鸟双藜杖，吟蓄云烟一锦囊。日并尘游疏逸驾，自怜丘壑意空长。
独王花天晚自开，群芳臣妾漫争媒。金刀几度裁云叶，玉席多情向斗魁。檀口似迎迟日笑，香心肯逐疾风颓。相君造化春工手，写入新诗意更瑰。
上公小队俯郊关，读祝焚香拜夜坛。旱魃此时尤肆虐，应龙何处辄图安。咒辞如律喷孤剑，刲血须明验一盘。盛夏连年陪席位，自惭不是牧民官。
云暗青天一鼓雷，旱蝗那得辄为灾。易盈畎浍流先溢，不尽关河色渐开。丰兆已从膏泽见，喜情还逐夕阳来。平明官属趋丞相，乐合公堂送贺杯。
莫畏流光催白头，且欣圆魄半清秋。当时初作今宵会，每岁还同故事修。飞盖漫游亏燕喜，胡床独坐减风流。何如锦席笙歌拥，醉看银盘射玉楼。
初春抱病涉新秋，叩遍医门废历酬。小子幸灾因语怪，老夫委命独忘忧。情知仕路多猜险，赖有君家共戚休。药裹关心诗兴在，未应风月废吟搜。
秋风生意众怜迟，一旦先开岂足悲。无髻竞分浓蕊插，有襟聊对细香披。闰催虽隔重阳月，节去犹胜十日时。不比无名闲草木，早蒙造化祇堪嗤。
虚堂飞阁席频移，肯对茱萸忆赐枝。诗集元精尤唱绝，歌翻新曲更相宜。登临晚日曾谁怨，醉倒秋风不自知。一种孤根输老菊，明年犹得傍东蓠。
五年西北事军书，心共青云颇负初。老大滥随丞相后，岁寒未觉故人疏。论情诗句空稠叠，转眼花枝欲破除。相见不能同酒盏，春风添恨入离裾。
春色愁边已不浓，眼开天地久阴中。乱红杂下残花雨，暗绿兼飞弱柳风。生计荒芜有酒盏，交期零落减诗筒。多情惟有堂前燕，来往贫家与旧同。
客颜憔悴过三闾，犹喜良朋记拙疏。忽隔重江论旧契，更言终日困新书。宦情共减中年后，乐事难同二月初。好在江山一樽酒，他时怀抱为君舒。
淮边曾以此身归，每见尝宽使者威。一昨荐章蒙首上，十年坠翼恰重飞。功名未果时看剑，报效犹乖夜揽衣。聊向短笺论感慨，更烦尊教宠寒微。
登科君已十年余，斗粟犹肩县尹卑。闵己漫形韩子赋，添丁赖有玉川儿。海边毒瘴浓如雾，岭外征涂乱若丝。三岁归来无荐者，金门犹喜从臣知。
羲和驱日昼如燔，万里焦原草木干。旱雨骤晴还作热，炎风寡势岂成寒。渴思沆瀣朝餐美，坐想凌兢迹到难。汗浃肌肤空秉箑，浪将霜雪拟轻纨。
都场百戏已先呈，舞字逡巡列太平。酒缓天颜应有喜，乐高禁漏不闻声。晴晖忽傍金茎动，协气偏从玉座横。何事君臣皆共乐，银台连日奏秋成。
却数中秋已过旬，老君亲送玉麒麟。力侔二气文词重，迥继诸公德业醇。论道他年要黄发，看公当世斡洪钧。泰山如砺河如带，到此犹为剑履臣。
河岳灵神拥瑞来，剑川一夜起云雷。祥风破腊吹灰琯，和气先春报砌槐。龙邸久膺心膂托，金瓯终为姓名开。年年已与梅花约，长借清香入寿杯。
平生独慕霍嫖姚，弱冠功名喜自邀。报国剑铓沉气象，绝人弓艺委风飚。总戎江海空流转，分阃关河竟寂寥。几百熊罴怀旧爱，哭声应过甬东桥。
辞源浩荡输沧海，笔势飘飖薄紫霞。公府荐才犹未试，士林沦滞不须嗟。相逢转更开怀抱，一跌何尝挂齿牙。文帝欲兴三代治，可容贾谊在长沙。
北望宫墙树万年，九霄云退湛秋泉。坐间星斗悬吟次，梦里江湖在目前。月缓粉闱添皓色，更长红烛灭青烟。中郎心计元无敌，更向风骚擅将权。
京尘滚滚日眯眼，心豁郊原初雪晴。幽禽忽傍粉树语，瘦马时踏琼田行。高吟浩荡真吾事，薄宦飘飖愧此生。却羡老农相顾喜，土膏乘润说春耕。
仙韶楼底弄春和，帘额随风卷绣波。午夜九霄开宝扇，一声万寿彻明河。灯缠月影祥光动，酒入天颜喜气多。侍从有班无籍去，花边空听太平歌。
夜色澄明宇宙宽，新正才半觉春悭。行歌溯月疑尘外，醉眼随车忆梦间。烛影更和人散乱，漏声不放马舒闲。啼鸟看报严城晓，满引金船倒玉山。
一年四出国门西，今喜春郊散马蹄。晴日自随河面动，宿云仍傍柳梢低。斋宫得句还挥笔，乡国寻芳忆杖藜。承祀九卿犹假摄，不应巧宦至通闺。
笑语无踪莫更寻，每怀平昔恨犹深。况看满幅相思字，曾诉幽闺独自心。因想音容如在目，不知涕泪已盈襟。恨销除是彩笺灭，弗比遗香苦易沉。
梨白桃红才可嘉，风前乱雪趁残霞。提壶有口只唤酒，鸣鴂何心专妒花。九陌乐游非往昔，五陵豪气漫尘沙。清樽倒尽却兴感，席上余春天畔家。
只知倦马趁风沙，不觉啼鶑破物华。始拟尊前谋小酌，早堪枝上数残花。壮图惨淡流年驶，乐事参差暮景斜。薄醉浩歌搔短发，江湖归兴满天涯。
再提试笔入南宫，落纸文章近更工。一第声名光昼日，十年意绪散春风。眼惊梁苑花枝静，心豁秦川酒盏空。材大莫嫌关赋冗，青云知己有诸公。
薰风微转殿南棱，玉色天颜粹自凝。数马从容陪昼接，飞龙迤逦备时乘。久图骏足求初得，一顾奇毛价遂增。窃笑漫逾梅福愿，半生玉陛辄三登。
信马春风踏软沙，晴郊芳意接京华。绿垂波面官桥柳，红出墙头御苑花。莫问年光侵老境，且拼日醉送生涯。归鞭犹恐严城隔，那得行人不念家。
给园胜地隠金沙，随意开筵饯使华。社日兼宜数杯酒，春风未动一枝花。垂垂禁鼓喧城里，一一归鞍傍水涯。鱼目间投引骊颔，夜光双吐照贫家。
何术可留枝上锦，谁人能换鬓边丝。不堪有限余春日，更值无聊足病时。久判浮名唯念酒，肯因闲事辄忘诗。雨频未拂金明柳，空听蓬莱唱旧辞。
甲第衡门忆并开，笑谈无日不追陪。绕栏共觅花时句，隔壁尝呼雪夜杯。一别青云俱蹭蹬，相逢白首重徘徊。炎天卧病还同巷，早晚欣闻步屧来。
天上扶桑树合枯，火云四起抱阳乌。谁能赤脚渡银汉，直欲跳身藏玉壶。河朔饮杯空酩酊，临淄汗雨自沾濡。井深水远渴心剧，百丈无绳转辘轳。
野姿瘦骨逼吾真，处士毫端合有神。正色未尝移势位，苦吟自觉远风尘。渐惊老态侵双鬓，犹逐时名系一身。可是封侯须燕颔，恨无勋业上麒麟。
别筵那得易为情，别酒连连祇自倾。车马纵游怜客兴，江湖幽适负吾生。盘中异味归南食，箧里新诗记北行。文史藏身荣路在，未应高迹混柴荆。
治声一月满长安，直上星枢耸具观。空策危言惊主易，能施行事似公难。诏辞浩荡留邦国，庙略纵横出肺肝。拜庆亲闱双白首，更传盛事入衣冠。
九日登临双阙边，三秋感慨一尊前。黄花若解怜多病，白发应嗟老去年。忆昨忽叨门下召，此辰方醉侍中筵。追欢筋力于今异，赢得新愁入短篇。
洗马池边喜气俱，二公同日上云衢。北门学士参台鼎，内阁才臣贰斗枢。晓殿春风迎拜舞，晚街霁日照传呼。回头应笑蹉跎客，养拙长甘伴圉夫。
昔年庭木雪僵条，今此风和柳自摇。人事转如风不定，年光暗与雪俱消。城中佳气生宫阙，尘外清居隔市朝。顾我何能知马政，江村祗合老渔樵。
谁容豺虎漏谗人，又遣花封退食贫。渐老可无诗过日，连年唯有闷偿春。奔波尘土非吾事，流浪江湖合此身。且信浊醪存妙理，一杯万虑付洪钧。
醉魄吟魂李谪仙，风流未绝验家传。词源直欲倾三峡，饮量真疑漏百川。几寸烛花催饯席，数程柳絮扑归鞭。别愁衮衮无由说，吏部先寻瓮底眠。
上年慈母怀乡泪，愁杀啼鹃耳畔飞。归计任荒扬子宅，喜情自入老莱衣。秣陵五马开樽待，荆渚双鱼荐馔肥。能为圣朝全孝理，贤声行色两光辉。
紫宸班退听宣麻，镇邺司徒换将牙。到日玳筵公定喜，当年珠履客尤嘉。赋惊合座争观祢，乐重当时合姓车。入夏后园闻更好，绕池十丈看荷花。
车马门前住罕逢，春坊内允独相从。领垂素发惊潘岳，器负青云爱仲容。身世百年今有愧，功名万事近尤慵。不缘婚嫁须微禄，已拂红尘就赤松。
筋力追欢胜去年，不应吹帽愧华颠。壮心未折秋风里，笑口频开晚照边。学士带欺黄菊烂，侍臣绶夺紫萸鲜。自怜蹭蹬诸公后，一醉犹能赋此筵。
懒忆盱江钓绿波，春风跃马望洮河。平生富贵来虽缓，一日功名得便多。城上陇云飘汉角，楼头关月惨羌歌。剩裨儒帅开边策，大有燕然石可磨。
官居冷落人稀到，病枕欹移日几回。薄宦淹留无处说，平生怀抱为君开。盘中饤饾延粗饭，瓮面澄凝泛好醅。更有无穷欲言事，可能重跨蹇馿来。
山月溪云思有余，岭猿沙鸟静相于。闲中物象都收敛，别后诗才愈发舒。拟就邻翁沽竹叶，直邀野令走篮舆。提壶漫叫无凭准，一醉春风莫误予。
君王亲策集英年，始信常山子侄贤。白昼相将金榜上，紫微三谢玉阶前。衣冠近事尤为盛，阀阅清芬愈可传。马跃春风归里巷，芦花争看一行鞭。
君王赐第御灵和，兄弟同时捷隽科。名占风雷三级遍，恩沾雨露一门多。衣冠盛事喧金榜，里巷荣归缀玉珂。他日凤池须接翼，侍中阴德有余波。
雨足前村云未回，逡巡屏面数峰开。相呼野鸟逢人住，自戏山蜂趁马来。野色通明林叶净，溪声奔迸岸沙颓。田翁见我应偷笑，底事行吟废酒杯。
古寺南偏两翠微，锦溪碣石岂全非。云烟来去长相接，猿鸟东西各有归。泉溜夜淙寒入座，岚光朝滴润生衣。而今野旷无人筑，唯见林僧对掩扉。
军垒初分太守麾，马头南去有光辉。吏人郊外迎飞盖，父老溪边指绣衣。到日岭梅含细蕊，昔时乡树长新围。世间得意多遗旧，谁肯柴荆数款扉。
仕到监州兴渐多，人生四十未蹉跎。自嫌朱绂生门调，直要青云取世科。新喜雁名传日下，暂题试笔寄岩阿。山翁只作书生看，不识前呼导玉珂。
平明无数六花飘，气象崔嵬变一朝。落势孤城围不尽，寒威穷巷著偏饶。临衣未拂还成舞，近烛才看早觉消。散称少陵吟白发，更逢太白跨鲸腰。
江边玉树浑无地，世上银河自有桥。宿冻即交山口路，冷波应减海门潮。当年右席辞空在，今日扁舟兴转遥。宽褐红炉温坐外，人间万事任寥寥。
露叶烟稍拂草亭，雪中颠倒翠虬形。且留完处裁吹律，莫听傍人议杀青。却恐看来愁野客，若为扶起属园丁。寂寥数亩清风地，宿酒从今不易醒。
建储嘉祐发先机，盖世功名古亦稀。一冠鸳行丹地立，两扶龙德九天飞。偃藩汲黯时云卧，去国周公遂不归。星坼中台薨讣入，君王泪湿辍朝衣。
平生忠节见临危，四纪三朝报主知。伊尹告归曾未果，子房强卧竟难支。朝廷首配严亲飨，卤簿新排送葬仪。泽在生民功社稷，尧文更揭墓前碑。
西北油幢叠总戎，六年幕府从裴公。谈兵玉帐知何在，宴客金钱定已空。麟阁英姿随爽气，凤池陈迹想清风。白头无路酬恩地，一寄哀情薤挽中。
惨淡南宫铩羽翰，空归座席甫能安。魂收长夜棺寻闭，泪洒残春袖未干。老母始甘无禄釜，世人今转薄儒冠。土中犹动难平恨，月照孤魂桂影丹。
暮归紫陌尚鸣珂，夜哭逡巡接浩歌。渐老为郎逾蕴藉，平生从仕亦蹉跎。笙沉缑岭空乘鹤，书绝山阴欲换鹅。日落九原车马散，悲风更向白杨多。
诗兴句牵日日新，年光初破雨弥旬。旧游已得新工部，佳句今逢休上人。云外驰心关水石，江边搔首望星辰。泥深未爱寻山屐，谁与西庵杖屦亲。
吟思那知岁月新，初鶑啼雨早经旬。娟娟野竹通寒水，洗洗江梅冷照人。鹫岭并游劳梦寐，虎溪一笑尚参辰。千金褒字形篇尾，迹未相同意已亲。
每到年年二月时，迁乔常向最高枝。春教绿绮调喉舌，天赐黄金作羽仪。无限园林皆占便，几多蜂蝶竞相随。除栖禁园宫花外，更得飞鸣近凤池。
占此青春未是迟，天工造化岂能遗。既教喉舌清能啭，何事飞翔始得时。庭槛暂须随乳燕，禁林终稳择高枝。回看尚未迁乔者，羽翮摧残更叹衰。
白云岩静最深隈，泉溜泓溶石窦开。宿务不生澄晓月，残风轻漾蛰寒雷。源从天汉星边落，流自鳌峰海上回。莫谓无心事奔注，曾随霖雨下山来。
去年秀水拍桥深，闻说幽堂绿可临。自愧尘埃逢泽上，空思潇洒太湖阴。经台罢讲吹红烬，斋钵留生下翠禽。应是禅机终息处，不须此外觅双林。
良畴十顷接晴烟，曾假过侯救旱年。俸麦一车开德济，流民千里荷生全。人嗟逝水今亡已，俗感遗风尚泣然。独对老僧谈旧事，斜阳春色漫盈川。
山卧龙形阁枕山，檐楹高起太虚间。风来宛讶鸣箫瑟，客至宜闻振珮环。暂赏已能消浊虑，久居应不老朱颜。苍烟渌水无穷趣，绝胜尘纷走世寰。
匣剑未磨晁错血，已闻刺客杀袁丝。到头昧却人心处，便是欺他天道时。痛矣一言偷害正，戮之万段始为宜。邓公坟墓知何处，空对斯文有泪垂。
明时乐事输诗酒，帝里风光剩占春。况是白衣重得侣，不堪青旆自招人。早知玉漏催三鼓，肯把金貂换百巡。大抵仁人怜气类，不教孤客作囚身。
候潮门外浙江西，曾忆浮舟自此归。万古波涛今日是，一身踪迹昔人非。愁侵壮齿头先白，泪入秋风眼易眵。日暮彷徨不能去，连堤疏柳更依依。
时时行地罗裙掩，双手更擎春潋滟。傍人都道不须辞，尽做十分能几点。春柔浅蘸蒲萄暖，和笑劝人教引满。洛尘忽浥不胜娇，刬蹈金莲行款款。
积雪犹残雨复新，正朝日晦只逡巡。浮云未省见白日，细草何事知青春。杖藜苦恨泥污客，解衣生憎寒着人。迁鶑来燕势未可，天意靳靳留芳辰。
城中凿井非不深，苦泉欲饮先烦心。天生颍水似碧玉，盛夏一酌逾千金。野童絜壶不盈斗，清能照眉甘适口。未曾一饭过闾里，犹以空瓶累川后。
在家出家古有此，方仕致仕吾自嗤。晏眠足当几杖赐，散发每从田野期。息交便尔宾客绝，省事何说课最为。山涛非隠亦非吏，仲元不惠仍不夷。
建章宫中太液池，水象星汉波涟漪。凫雏雁子相群嬉，黄鹄来翔金为衣。主人勿惜稻粱恩，主人勿矜罗网繁。暂来可见不可亲，乘风一举超昆仑。
黄昏就枕日午眠，入春夜短常独然。不嫌时世欲无觉，每为身谋私自怜。梦为嘉鱼潜九渊，梦为飞鸟翔高天。喜来寝觉了不辨，安知此兴非神仙。
老翁年侵耕作苦，官田税多不敢住。身携儿孙事渔钓，编竹为家寄江浦。朝寻菱芡逗烟水，暮饭鱼虾宿风雨。人生如此亦自由，何用车马称公侯。
小来读书非为名，约身不肯游公卿。祇怜狂简真吾党，谩有文章惭老成。汉廷好武臣尚少，郎官十年不见调。青衫黄绶赤诏除，落拓敢辞流俗笑。
侍臣数厌承明庐，太守何妨太史书。十里九坂二殽道，驷马高盖朱轮车。分陕已信召南贵，补郡讵比平原疏。谏垣风彩东观笔，不待上计看回舆。
北山云起南山雨，返照却见南山树。逆风燕子能疾飞，隔叶黄鹂犹独语。忆君池上波悠悠，忆君翠竹声飕飕。兴来冒雨故相视，薄暮雷电归何忧。
雒阳东周苏子贤，兄弟驰说雄当年。一身曾兼六国印，举世皆羞二顷田。君才十倍鬼谷子，期年已出揣摩篇。公侯将相可自致，何竟高蹈伊阳川。
重明水深波洗空，嘉鱼万族连西东。鲲鲕细碎长者惜，赤鲤成就随飞龙。南风吹雨中宵雷，众鳞不去真常才。鲂鱼如玉鲙第一，安得大网相随来。
青泉盈池底白石，中有高山高不极。连峰绝壑知几许，朝霏暝烟无定色。山下清波清浅流，鱼龙浩荡芥为舟。今君欲渡何由得，纵有神仙君不识。
昔贤为亲屈小官，使君专城情更欢。连山大湖水凝碧，高盖驷马车涂丹。彩衣儿戏养颜色，箬酒宾宴罗杯盘。吴兴钓碣亦可羡，怅望从事空南冠。
北山移文那尔为，淮阳招隠殊未归。流泉涨溪可厉渡，修竹饱雨添旧围。鸣禽作巢皆有托，白云抱石初无机。主人已知战胜乐，溪童未老情庶几。
二月二日春意动，东风生物来无垠。苦怜清济不如古，却爱小园方及辰。谷鸟出声已脱俗，林花一枝疑占新。银壶担酒马驮妓，莫辜乘兴宁伤频。
武陵溪深山合沓，岩谷掩映秦人家。仙俗迷涂不可到，春风流水空桃花。山中道人多百岁，翠发萧条神骨异。渔舟往往傍林麓，相逢亦问人间世。
黄金能成不愿铸，封侯可得差有求。小来一意今白首，世事万变都无谋。诗书已废徒博弈，交友益落空沈浮。江湖渔钓足自给，拂衣归去营扁舟。
旱天雨少官凿井，凿深源长水泉冷。涂人无复触热忧，居人况有操瓢幸。前王扇暍力已劳，后王舞雩功不省。此功一成千万年，却愿炎日长当天。
缘边戍兵精绝伦，腹饱官粟思食人。健儿睚眦杀刺史，可怜百口同埃尘。燕云苍苍日色紫，帐前血流守尉死。乱兵相欢肯畏天，保州去边无百里。
溪东杂花乱如谷，溪西老树交篁竹。横槎波水才一苇，缭径出林凡几曲。半旬霖雨泉脉动，四岸春风柳芽绿。眼前景物向人好，心事幽忧伤局促。
八月江湖秋水高，大堤夜坼声嘈嘈。前村农家失几户，近郭扁舟屯百艘。蛟龙蜿蜒水禽白，渡头老翁须雇直。城南百姓多为鱼，买鱼欲烹辄凄恻。
河冰始消春沮洳，老翁求鱼日来去。川流容船网罟繁，上流下流密如雾。跳虾潜斗不自惜，时复鲲鲕聊可识。吁嗟劳心能几何，信道相看犹羡他。
南方炎德非寻常，六月高下俱探汤。羲和未息不可避，寒门安在徒相望。苦怜万物暍且死，反顾一身困在床。愿呼快雨洗六合，径驭微风周八荒。
金声掷赋惟兴公，西河智略称会宗。曳裾置醴初奋发，听履题剑方从容。上倚壶遂以为相，众恨王骏不得封。韫吾良臣九京地，此意自昔悲重重。
翠琰盘螭近玉题，芝书光彩贲雄辞。方从薄忌真如在，事绝鸿都岂易窥。幼妇色丝辉锦组，银钩金错照琉璃。暮年无望青藜烛，时就祠官效祝厘。
关西兵马盛车邻，君向吴门望缇群。聚米山川都掌内，折胶天气及秋分。大将军令穷青海，三受降城起拂云。壮士不甘文学老，应须一剑取功勋。
年光过眼日复日，世事无成三十三。尚子几时当毕嫁，仓公殊恨不生男。老知尚白书无益，贫作归田计不堪。传剑由来笑逢掖，簿书何必减清谈。
戍鼓邻鸡催启关，繁星未坠重愁颜。云含雪意朝寒外，河带冰光曙色间。去远不堪登灞涘，言归时复念东山。梁台客在文章盛，修竹何当复共攀。
河阳种花春已滋，彭泽酿酒醉无期。宣城家声故未泯，单父弦歌方尔为。会知丘壑潜高兴，新作池塘出梦思。多惭嵇吕相思意，空寄羊何共和诗。
楚江葭苇带青枫，小市鱼盐一水通。度日冥茫吹冻雨，欲晴撩乱起凉风。秋花舞蝶苍烟里，古木啼鸦返照中。扶杖阶除搔白首，可怜卑湿负衰翁。
六十衰迟祇自宽，读书无味细书难。一麾已愧腰银印，百选何由及治官。潮过石城如雪白，山从钟岭似虬蟠。元龙豪气逾坚壮，投舝能同客醉欢。
四世清名悉上公，看君羽翮势陵空。戏成炉鼎夸方士，妙夺蓍龟执鬼中。家有秦声居自乐，书非尚白智无穷。华光讲罢承明直，墨客无烦赋射熊。
微雨吹凉晚更清，老人牵强逐君行。纵谈灰烬疑烧劫，指顾楼台似化城。盘屈庭槐为狡狯，扶持山薜喜纵横。偷闲光景易侵夜，十二街头坊鼓鸣。
天下英雄将相才，自铭重石画云台。老夫不薄淮阳守，明诏幸缘黄霸来。岂有豹文容雾隠，更惭鹏翼待风培。诸卿相与望此府，诗笔纵横武库开。
误以雄名荐九重，天书待诏未央宫。白衣不召崔亭伯，赋笔犹残亡是公。魂惊晚出芙蓉辇，泪堕春生杨柳风。衰鬓迩来元自白，可堪回首望遗弓。
何可幽栖无此君，层轩高下绝嚣尘。金声玉色三千士，雪戟蛇矛丈六身。定有霜飙惊长夏，兼疑寒谷近比邻。阿戎风味真难得，好事由来我辈人。
紫宸归路接银台，复阁重门相望开。浮俗共讥惟寂寞，高贤独肯少裴回。照人珠玉惊尘骨，落笔埙箎写逸才。白日自嫌天上乐，不应沧海隔蓬莱。
衰羸因底病相和，留滞俄然去日多。却是天怜令寿考，任从人会作风波。宽心总与欢欣受，述意无妨慷慨歌。更有南华书数纸，鹏声蜗角奈渠何。
去年候客燕赵魏，今岁述职青兖徐。无穷道路不相舍，将老光阴仍暗除。官烛邻鸡常晓色，林花巢燕总春余。未知前古才士意，为底愿乘万乘车。
论兵自负纵横略，献赋端从迟暮年。筐箧成书莫知数，田园生计独无钱。郎官列宿为时贵，博士三科不待迁。已向九原悲蔓草，尚疑吴市有神仙。
桂林风物旧宜人，雪片梅花五岭春。心喜大江流瘴雾，眼看南极异星辰。军中羽檄时无警，徼外明珠日献珍。酒量问君能几许，越猿蛮鸟易伤神。
春泥软熟步成黏，水外风光一顿添。境为偶来生喜色，情缘久住失憎嫌。黄鹂惯习沙鸥野，古木粗疏径草纤。更向樽中得真趣，天然柔旨不因甜。
衰翁同岁喜相收，同病同心同白头。委吏除官俱逆旅，瘴烟香草等荒州。六千里外抛机略，二十年来谨校雠。工拙是非无会处，下陂红日若为留。
二年流窜逐卑栖，归奉蓬丘颜向低。病到钧天都是梦，老如蒙汜已平西。两轓更忝鱼符宠，双鬓谁怜鹤发齐。相愧清诗无以报，回将燕石塞县黎。
老去光阴若电惊，此身已复愧扶行。归田悔不如元亮，毕娶犹能似尚平。曩岁荐贤终未效，太音从古竟希声。最怜闾里人相语，北部威名动帝城。
泽国风光早早催，阳生已复似春回。不妨野史书云物，会伴南公进寿杯。尘世光阴俱短日，客心冥漠过潜灰。此心未厌隆中卧，亦任东风起蛰雷。
使君出守腰铜虎，东第归来上濯龙。四姓礼容均马邓，三刀形胜梦巴賨。军中乐事随谈笑，徼外威声待指纵。壮岁勋名当自致，舅家恩泽不成封。
高合横霄梧十寻，回廊曲槛昼阴阴。期年不就长杨赋，晚岁空为梁甫吟。童稚相亲俱白发，风波失所更情深。沧溟极目云涛壮，相见胸中快病襟。
蓬莱阁下枕书眠，一日除官不后先。并土山河多马地，汝南秔稻濯龙渊。壮心自喜谈兵策，暮齿长惭守乘田。别后天中相望处，参旗横注太行边。
绕郭苍山高复重，东风朔雪曙云浓。层楼已出红尘境，到客宁知群玉峰。万树羽仪翔白鹭，四原鳞甲动真龙。玉樽清酒留终夕，更看山明霁后松。
数刻又移半日闲，倚楼朝雪正怡颜。委蛇原色苍龙甲，宛转城阴玉带环。曾是茵凭偕出处，聊于木雁得中间。伤春一振曹风陋，不羡淮南大小山。
九江旧瘴冬无雪，三峡悲风近有冰。山岳出云寒处处，楼台倚玉照层层。不忧鸿雁飞无力，直畏蛟龙病莫兴。冻酒一杯还自劝，夜窗飘洒读书灯。
梵天银界谈非想，仙府瑶台恨隔尘。何事同云移绝境，不知高宴即良因。林芳散漫装珠蕊，粉面光辉照玉人。别举一樽邀老伴，迎春送腊祇三旬。
小雨驻云风借威，回眸千里玉山辉。涂人竟比麻衣色，野老时惊白雁飞。梁苑正应延上客，齐宫遥想辟重闱。谁云自郐无讥者，一曲阳春可见微。
似薄凝霜不振威，端凌爱日夺光辉。变成盐浦风沙乱，卷起涛江海上飞。西望屯云瞻魏阙，正思鸣佩贺端闱。孤城牢落无来客，坐待山明见翠微。
八通除道接层霄，五日同云映泬寥。灵贶那从天马下，积阴疑有海神朝。润生尘陌无穷远，甘入原田不待消。陋巷苦寒方昼卧，静无人迹到琼瑶。
冬雪并今早两回，无风韵腻白皑皑。麦根得润萌芽绿，瘴气逢寒雾露开。官为劝农知我喜，心缘爱客望君来。城头甚有登临境，群玉排峰银作台。
天子边人二使星，沧波一笑已扬舲。大明照海阳乌近，黑雾迎潮水怪腥。北貊左肩输策略，西垣右掖付仪刑。授诗三百成专对，更看黄麻似六经。
病卧湘滨面岳山，每听鸣鹤忆苏仙。三苗地阔横千里，五岭泉分会一川。门有雀罗甘弃置，人今舞袖足回旋。梁公孙子丹青似，倾盖欢然秀句传。
郢人兰雪有余风，尽在君家七字中。白发尘缨深念我，青郊藜杖不如公。乡心正想千年鹤，老计终须一亩宫。不讳求田并问舍，景山何必晚为通。
自无筹略预材难，非有文华聚笔端。涉历羊肠迷坦坦，穿联鱼目愧珊珊。岳猿听久堪头白，林实尝来厌齿酸。葵藿倾心由物性，日边依约见长安。
蘧公四十九年非，万事当须向老知。材者不如愚者乐，前人多作后人资。羡君黄发初倾盖，矜我迷津数赠诗。听话朱陵仙府事，慨然清啸一伸眉。
鶑谷相从列俊英，四朝容许滥虚名。忍将百老言存没，乍喜三人咏合并。春入芳菲皆意思，酒随衰朽即心情。新诗不怪烦先唱，犹向君前畏后生。
黄公八十健精神，远近推为五福身。樽酒不曾轻贱士，炉丹时复遇幽人。晚夸乡里拖金紫，早见儿孙列搢绅。一事世儒难学处，弟兄归老乐相亲。
自愧专城无到客，今晨锡宴喜君同。诗言泮水始可与，酒胜邯郸长不空。但有葵心倾日下，待看云瑞起封中。高车清兴底易尽，怪似林间束缊翁。
勿惊四野连宵雨，尽是诸山触石云。雷响透空如欲坠，电光划暗总成纹。祝官陈信无虚语，梵宇凝香不断薰。帝力由来人莫识，始知延誉属夫君。
行马门阑与古同，客车连轸响隆隆。定知醉饱能容士，当信康宁尽属公。剽得新声夸耳性，传将佳句愈头风。文人桃李多无数，珠玉旁边愧此翁。
叠石疏篁浅药苗，淡云清雨意寥寥。酂侯僻地规摹别，荀令西濠步武遥。绕砌芝兰欢内集，满蹊桃李慰佳招。原情独恨飞鸿远，怅望三秋咏采萧。
清汝泱泱紫逻深，绿车红旆付重临。圣朝不逆原鸰意，达士俱存塞马心。日赤报衙容晏枕，夜兰留宴纵清斟。凤池何必全胜此，薄暮归休客万簪。
鸣泉傍舍水翻车，修竹连云曲径斜。谢傅东山非独往，酂侯避地此传家。丹椒红桂随时实，绿芰绯薇触处花。到客可能忘外事，断年相与玩芳华。
灵光岁久独岿然，岘首遗碑亦未迁。会向三生记前佛，暂从方丈识诸天。篆香徐刻黄金印，梵宇时开贝叶篇。门外霜风正摇落，庭前翠柏自安禅。
铜壶上水掖门扃，岑寂回廊起独行。日下屋山三面赤，月临天井四方明。校经灯火初无禁，汗简文书不计程。坐忆故人清夜语，淡云飞去隔层城。
秀色拏空四十围，问年今已倍千斯。移根信假杓关力，息荫宁无煖席时。文字鲁恭经改观，履綦钟意想攀枝。季孙亦自誉佳树，漫负甘棠蔽芾诗。
伐树商丘去被围，似于庭桧特勤斯。禹腰尧颡应遗魄，柏叶松身异曩时。恭梓二三千学士，爱棠四十六孙枝。摄衣下马低回久，更就清风一诵诗。
绿水环城十二里，茅茨带郭百余家。侵云柳影不见日，过雨荷香全胜花。幽事围棋翻局势，清欢煮雪试茶芽。眼前景物自萧散，何必青溪向若邪。
百里昆冈半草莱，画梁危栋一朝开。清川去水萦回渚，乔木浓阴映绿苔。子献人琴俱不幸，武侯营垒信奇才。断鸿牢落情愁绝，闻笛那堪赋七哀。
太液沧波北下流，依然清浅可胜舟。浴凫鸣鹤辉辉日，折苇衰荷澹澹秋。胜境陈前终不厌，机心去尽了无愁。宋生善赋登临兴，华发相从免独游。
秋来无闷亦无悲，世味年华老遍知。黄叶暮蝉携杖处，断霞鸣雁倚楼时。淮阳汲守容多病，水部何郎最解诗。咫尺音书那度岁，春风已复柳垂丝。
双桧森森高出檐，忆昨卜邻逢吉占。清风似主我为客，冠盖相向何凝严。爱棠不能如召伯，种柳自觉胜陶潜。春晖渐永群芳丽，翠影看花一寸添。
乌衣里巷接城隅，东第名园冠上都。家事从前贵公子，宦游当世执金吾。旧蹊桃李春相续，满地芝兰德不孤。故有鼎彝传盛烈，况闻图史自为娱。
闻道帝师仍负暄，遥知爱景满维垣。鹰扬肯顾踆乌逝，龙衮尤怜夸父奔。赤舄正宜随步武，白驹那敢离庭轩。野人皆欲献天子，他日期公助一言。
聚星休沐事依然，社腊安车不计年。五福何妨兼第宅，一壶元自有神仙。种来珍木如人立，移取名花夺地偏。闻道都城曾问卜，始知机石不虚传。
侧径群芳经荷锄，小窗明日喜观书。下床便得山居乐，深巷仍多长者车。省事即知长脱洒，养生元不待赢余。客来一醉聊相向，莫问经年甔石储。
郴江清澈照毫毛，吹笛平阳舍有蒿。乡信不嫌无过雁，宦游正复长儿曹。青枫雨后如人立，南极秋来出地高。齐难楚称何日就，钓竿元自欲连鳌。
既将鱼目换骊珠，富润囊箱足贾余。顾我能知天下马，呼儿藏作箧中书。老羞流辈为千诺，狂守初心付两如。相助飞鸣竟何力，祇宜空手讲玄虚。
酂侯常以俭为师，僻地依然草满蹊。却指旧池曾浴凤，更攀乔树忆栖鸡。清泉恶石皆吾有，樽酒囊书得自携。谁道为郎多白首，已看霖雨出蟠泥。
江海分龙不计年，异方倾盖意欢然。壮夫白首惊相问，浊水清尘默自怜。万事过前都是梦，一杯相属独非天。得朋正复同心士，赋咏能忘垂陇篇。
紫府仙真冰雪颜，丹梯岑寂试来攀。翠鬟濯玉交团扇，浓雾喷香暗博山。不信异人能到此，正怜春意已归还。吹笙化舄知君事，犹恨来游先后间。
嗟尔流人亦可悲，白头老叟抱中儿。不羞远作投荒客，自恨生迟外户时。鱼失江湖相喣沫，鸟囚笼槛苦啼饥。乡原日日生荆棘，说似旁人犹涕垂。
一叟汲泉摇辘轳，老妻分水亦携锄。青青宿草知春入，浥浥苍苔过雨初。劳力不应嗤强勉，养生何必待赢余。白头当作于陵子，身教儿孙种树书。
天禄图书一岁开，五云迟日近蓬莱。后生得见灵兰策，贵客都倾内外台。不似羽陵残蠹简，正如金谷聚英材。论诗老去无情思，况是阳春未易陪。
平吴旧族仕中朝，汤乐徐冯已寂寥。吾子白头趋幕府，同年黄绶亦云霄。着鞭跨马须争道，奋臂呼卢更叱枭。颜驷冯唐俱晚遇，不妨青紫老垂腰。
饮冰重见古人心，绝幕仍当暮雪深。朝出穹庐随拜日，夜鸣刁斗候横参。胡儿射雁争娱客，羌女听笳却走林。闻说虏情亲博望，一言珍重万黄金。
圣世诸公起草莱，君恩东第一时开。排门画戟交行马，转肘沙堤接上台。卫国名亭缘伐叛，平津虚馆为翘材。犹分长史待天下，衰老讵能忘傥来。
十里平郊不值人，解鞍依约记前春。问年已复惊身老，遇境犹能发兴新。泉涨池冰舒雁爪，霜团庭桧叠龙鳞。种桃道士长无恙，自愧刘郎病滞身。
南荣曝日足娱客，北牖来风亦在予。聊以维摩开丈室，便知陶令爱吾庐。神龟大蔡昂头际，泽雉名翚矫翼初。戏问庭前双古柏，阅人无算我谁如。
立春幡胜紫宸朝，正以金珰插右貂。便觉阳和生暖律，俱承庆泽下层霄。奇零雪片依楼角，容易风威转柳条。七十无能不归去，强将衰白向颜韶。
雪寒常怯月边朝，乍起东风拂敝貂。银胜彩幡分节物，宿云晨雾凝璇霄。君为特达千金璧，我是衰迟百尺条。叩缶乌乌聊快耳，宁知报响得咸韶。
大帆如翼画江来，鼙鼓声干虺虺雷。洛水登仙惟李郭，兔园延客得邹枚。寄书上有加餐饭，倾盖何时数举杯。想到石渠寻旧境，秋花著子遍庭槐。
汉德舟车万里通，赤心持节复平戎。空同气色连穷发，当户君臣聚引弓。马酒御寒朝伴冻，貂裘冲雪昼禁风。清蒲固有安边画，可待甘陈傅郑功。
极北空同戴斗星，越疆犹有短长亭。汉朝正朔原无外，边地山河不见经。雪拥旃裘绵欲折，冰生湩酪酒初醒。我家四世俱持节，送尔皇华却涕零。
朔雪如沙万里程，幽阴戴斗正严凝。终军何必功横草，沈尹无烦夕饮冰。茗粥迩来夸湩酪，毡裘仍自愧绵缯。岁寒拜日穹庐外，想见东南瑞气升。
满城尘土无穷极，出郭风烟顿扫除。春浅暗泉流脉脉，日长归雁影疏疏。强将拙计仍谋野，等复劳生愧荷锄。安得面山临水地，种花移竹一茅庐。
莫将阳九归时数，自为乾封致吉祥。必若中兴待云汉，枉教流议及桑羊。相望冠盖交驰传，躬作牺牲属奉常。肤寸崇朝看变化，吾农从此万斯箱。
困学那知三代英，定交良愧十年兄。断鸿陈迹悲朝露，乔木孤飞念友生。樽酒相逢开口笑，风波远别使人惊。海边春色青青柳，泪落阳关最后声。
开旦文书整日劳，漏传门掩谢诸曹。小庭待月久不下，乔木降风空自高。旧学荒芜多梦寐，微官补益抵分毫。秋来鬓发看成雪，不似潘生始二毛。
疏帘珍簟倚通中，落烬飘香堕玉虫。信宿依然十分月，黄昏正尔一番风。流萤暗逐星过水，惊鹊时翻叶堕空。诗兴不禁头已白，醉乡祇有面微红。
层城表海势嵯峨，车骑雍容乐事多。八月潮平占候火，三更日上看涛波。闲留方士谈迂怪，醉听齐讴起艳歌。莫以高材厌留滞，功名从古喻裘蓑。
帝家三正付惟清，岑寂容台最古厅。长日斋居空旦旦，几年华发欲星星。霜风洒叶都成赤，篱菊疏花杂间青。多少旧溪招隠兴，暂因厘事绕林坰。
曲槛层檐与树宜，三年初见绿阴垂。声随白雨凉生疾，影夺朱炎暑到迟。傍倚辘轳看汲井，下留闲客坐围棋。会须百尺参天直，白发空嗟拱把诗。
草径茅庐不远城，归来松竹已秋声。鄙人倦客方招隠，弱女非男亦慰情。薄愿自甘随老圃，短才无用至名卿。闾里相见成幽熟，他日禽鱼尚不惊。
野芳乔木共回环，步到西城五里间。值有丛祠休足力，就为幽境慰心颜。鸥声远水连晴日，刹影高台似浅山。胜事本来容易集，可怜人自不能闲。
虎踞群山带绕江，为谁为国为谁降。高台麋鹿看无数，废沼凫鹥去自双。万里朝云随逝水，百年西月过虚窗。白门酒美东风快，笑数英雄尽一缸。
楼船西下势横江，元帅旌旗就约降。旋报前师覆张悌，亟传单骑馘王双。燕焚正自当烟突，蚁溃何堪值水窗。回首三军欢奏凯，万牛行炙酒千缸。
楚贡来迟诡问江，汉收群策士心降。一言已重黄金百，再见仍蒙白璧双。漂客脱身甘马革，老儒投笔谢书窗。岂知三阁酣诗酒，浩唱庭花倒玉缸。
颓垣落水半平江，乔木风呼不易降。耕出珠玑时得一，道逢麟凤不成双。潮声半夜来寒渚，月色深秋照旧窗。唯有鱼盐城下市，樯乌想望集瓶缸。
满城携酒驻高轩，楚老沾衣共一言。何幸期年无吏事，方从歉岁识君恩。潮迎彩鹢来瓜步，山映朱旗转白门。早晚使星还北极，溥看霖雨济乾坤。
黄鹤仙人去不留，武昌官柳傍层楼。前山欲近沧浪水，芳草遥分鹦鹉洲。渔父啸歌聊自乐，祢衡词赋若为谋。朱轮皂盖一身贵，谈笑岂知千古愁。
左辅关河二十城，使车全胜直承明。白头樽酒谙风味，乘兴篇章得性情。苜蓿空肥天骥老，风霜有意皂雕横。惊沙急雪迷秦树，不似山阴一日程。
江城山翠若连环，城下波涛暗楚关。去计祇应劳侍从，归心愿复赐清闲。百年旧法轩丘外，千里伤怀嬴博间。过事恼君堪白首，添欢惟有彩衣斑。
稻白鱼肥颍水清，重湖光彩动层城。经为游客欢闾里，特羡朱轩拥旆旌。整棹凫鹥横笔势，倚楼风雨壮歌声。聚星贤士兼存殁，配社名乡见远情。
万骑将军西护羌，边尘无复近麾幢。烽传列障来遮敌，雪拥层城接受降。日暮悲笳还自叠，天寒羁雁少成双。檄书不得从军乐，覢弩空令候小邦。
腰虎凭熊近越乡，方城南望色苍苍。社人随处祠桐柏，传马来时认肃爽。两国风烟通置吏，百年荆棘劝锄荒。王成劳徕先蒙赏，史起犹应问浊漳。
二月颍河春水生，樯乌相望使君行。东风不起惊涛势，迟日何妨短驿程。坐有图书欢傲吏，静看鱼鸟忘专城。汉庭良守谁先赏，会见胶东举相成。
卿秩西来郡组新，东京故事本忧民。太行形胜连天党，积石波涛会孟津。千里雄风随坐啸，百城膏雨待行春。期年定有周堪诏，父老无劳借寇恂。
楚国清名世岂知，郡章新得泰山归。静思雕鹗霜天势，却看蓬瀛客旆飞。去国鬓毛休变色，还家传瑞已生辉。翠华早晚东巡守，驰道离宫接帝畿。
南风吹雪暑飞霜，瞬息高车起重装。胡马迩来充牧苑，汉兵无处不余粮。部丞亟上司农奏，腰组仍夸太守章。正赖研桑密心计，晚从王谢识诸郎。
铜鞮宫观久尘埃，樊守园池亦壮哉。属县老人书亥字，临汾神祀问台骀。土风颇记尧遗俗，府吏犹疑楚有材。汉史待君成十志，传车长望北风来。
岭梅阴下驻旌旟，五月归更竹使符。汉上川原连梦泽，郧人风俗语於菟。奋髯曹吏知无事，坐啸云山得自娱。建礼会朝兼夜直，羡君覢弩盛前驱。
十年幕府领旌麾，事半前人此复稀。元帅诗书真用武，小戎车甲岂无衣。胡兵候月麒麟斗，汉马乘秋苜蓿肥。自失阴山常恸哭，更闻消息向金微。
粒食由来不愿余，云飞自愧羽翰孤。已同白首滞三署，却羡青郊授一夫。出守故人犹虎竹，相忘吾道亦江湖。秋来卧阁知何事，铃索生尘狱有芜。
志士变衣非变性，丈夫能勇亦能言。东郊不顾田二顷，爱子欢然弓两鞬。黔水犀牛群解鸩，峡山猱子躁欺猿。蛮溪未足纡长策，会使天骄祭北门。
读易绝编经获麟，廷臣推汝老成人。宦游独怪乌衣晚，吏隠何妨青绶新。风穴不应长啸虎，汤泉宁复为煎薪。高斋有胜宣城处，三十六峰为近邻。
华发悲秋复送行，茂林修竹若为情。菊花节去香犹在，桑落寒来色更清。赵魏优贤常不欲，春秋知我亦空名。别离何必皆千里，分手如今越与荆。
五马来时照路傍，名园秋物自裳裳。吹花酒面蟹螯壮，下豉莼丝鱼脍长。问事不休推景伯，读书未见属黄香。穷愁解摘唯须酒，身外浮云天际翔。
传瑞生光厩马闲，使君冠盖隔年还。莫嫌屈产齿加长，少有甘棠身再攀。白径岭前开驿路，哀乌星里望朝班。盐车过往繁如织，骥耳能忘一顾间。
好去台郎应列星，异于迁客向房陵。且看银印悬青绶，可在金舆与玉乘。柏坞麝脐香不杂，竹崖牛角价无朋。清通便是循良术，三最从君数吏能。
狱市并空俗已和，使君高兴足婆娑。画成林色重装洗，鉴作湖光更洁磨。历下军声从古盛，济南名士迩来多。小寒渐有北归雁，话与飞翰同一过。
郡印拘人祇看山，簿书无尽且偷闲。不羞暮景桑榆上，聊寄高情宇宙间。颇葺池台增旧观，旋栽桃李待堪攀。老公此意君知否，未有菟裘未得还。
凤林关下七连城，猎猎霜风卷旆旌。汉阴抱瓮防机械，岘首沈碑认智名。季孟中间欲谁与，英贤余事亦难平。习池倒载时一往，却是古今真实情。
五字酬君诗百篇，知音免负伯牙弦。淹留子贱弹琴地，怅望兰成射策年。术到仙真皆羽化，师无前敌在中权。古今风雅人多少，名下声华不浪传。
材杰知心似合符，不违颜氏亦如愚。文章偏我不得力，怀抱与君非有殊。龟手但知能澼絖，纬萧何意得骊珠。自携如意樽前舞，曲尽歌长缺酒壶。
性僻材疏酷嗜诗，头童齿缺雪垂颐。五十已过无闻尔，三百虽多奚以为。每向后生知所畏，独于名士喜同时。李陵苏武俱尘土，豪杰由来自得师。
多爱不忍缘爱奇，记人毫发忘瑕疵。垂老此心免愧己，起予它日亟言诗。衣冠为子最青眼，兄弟数君仍白眉。瓠叶岂以菲废礼，鲜首燔炮为宛脾。
侧径蜂飞忙蔽日，绿阴鶑语静移时。自疑寂寞扬雄宅，最爱清和谢监诗。词客篇章写桐叶，饮流筹箸折花枝。相望十舍不相就，两地风光镇所思。
贵公门地多阴德，庆事今君大乐生。爱子桂枝新上第，弄孙兰茁始书名。拨弓试复穿杨叶，负鼎何妨待鹄羹。不似淮阳多病守，十年卧合见交情。
阳武旧恩惟丙吉，中兴同学有严遵。封侯会自酬阴德，物色终应访故人。可在介推怀怨望，深疑咎犯亦逡巡。刚肠独有屠羊说，称义孤高无与邻。
远师犹觉丹青似，大邑知无盘错忧。梅岭山长因海尽，夜郎江阔傍城流。鲸鱼浪作伧人鲙，槎客常随贾舶舟。莫为风帆径清浅，秘书仍自有蓬丘。
驰传典州名字高，溪山更不厌勤劳。吏逢照胆新磨镜，事似屠牛已善刀。颇说团茶如湩酪，欲将丹荔比葡萄。使君诗思过泉涌，为赋佳篇悟此曹。
陈植文华斗石高，景宗诗句复称豪。数奇不得封龙额，禄仕无妨似马曹。蠹简传将蝌蚪字，铦锋莹出𬸯鹈膏。南州山水能为助，更看英词胜广骚。
九折无艰蜀道通，使君车骑最雍容。尚书不复拘三辅，御史仍开给五封。接境去思棠树密，退公欢燕彩衣重。治民固有张京兆，坐看巴人益劭农。
此水此山今昔游，苍烟古木又穷秋。起随佳士初乘兴，忽话离人始欲愁。南极早知无到雁，北天那可际归舟。老身学得灰心也，不是灰心泪已流。
檐日辉辉过午天，榱风槭槭未霜前。不甘翠叶无时落，已分黄花特地鲜。富贵应须三寸舌，文章不及一囊钱。诗翁白发经秋甚，为问穷愁有几篇。
山外浮云横翠微，海边初日上朝晖。我无小鲁悠悠志，那欲乘风去去飞。上客高吟挥玉麈，佳人半醉舞罗衣。昏鸦独鹤何劳问，合暝投林各有依。
槛外连山如合围，尤怜昏旦变清晖。云行骤雨非无事，鸟伴归鸿即倦飞。厌见市朝车马迹，喜看岩谷薜萝衣。尚平毕娶何萧散，千载高风自可依。
驷家冠虎久腾声，龙跃中都汉道兴。人事能无输织室，母仪终见葬南陵。苍苔复阁连荒草，乔木参云挂老藤。欲学灵均纪天问，古堂丹碧正严凝。
明府之官固有程，巴江缭绕趣君行。孤帆去远沧浪色，百丈牵迟滟滪声。火井煮盐收倍利，山田种芋劝深耕。旧来邛竹通西域，边吏还知健令名。
疏公黄发欲遗名，诏秩青宫二品荣。自昔为家皆僻地，更闻题剑得佳城。赐金给馆君恩重，倚杖看山世累轻。试问门风过万石，白头贤子已名卿。
名宦于身甚𬙊徽，白头青紫莫言归。曼容自以微官去，蘧瑗应知过事非。笛竹满山经夏冷，江鱼如玉向秋肥。避喧不厌尘纷远，何况孤城人迹稀。
落木稀疏存叶丹，别筵秋兴杂悲欢。主人爱客愿少驻，老子为君加一餐。萧相河山余带砺，谢公子弟悉芝兰。会因休沐观歌舞，正赖微官谒禁宽。
漏绝星沈十二门，烈风吹耳万车奔。疾驱不敢行驰道，辨色才能认掖垣。病眼无堪频唾沫，瘁肌时复强嘘温。尚衣仍在青冥外，薄愿何当献负暄。
天门金碧照晨光，跃马鸣珂晓正当。人到蓬莱知不夜，地从阊阖敻无傍。风移宫漏穿花远，云覆炉烟绕禁香。望断双凫候飞舄，空传诗句首东皇。
雨阕凉生楼阁虚，绿槐花落影萧疏。端门立仗交符后，禁漏传呼上水初。伏阁预闻明诏语，退朝潜诵直臣书。愚忠空觉身无补，放去江湖待诏除。
晓寒初怪客衣重，隠约钟声长乐宫。出户万家横雪里，止车双阙秀云中。退朝禁柳迎人绿，寓直庭花向日红。纵使著书嘲尚白，会应华发兆非熊。
梦回仙府豁中扃，未断尘缘复战兢。交态出门逢楚越，俗情开口判淄渑。夜长𫛛鹊偏留月，岁尽天河亦有冰。阊阖晨开车马集，五云深处望朝升。
水色林光照举觞，陂塘六月起秋凉。壮年过事难重得，末路贫交故未忘。注眼阶星元近极，叱枭甿采不成王。严徐未抵冯唐老，犹咏君诗意自卬。
汉使于阗伐大宛，蒲萄天马遍长安。绝尘无复千金骨，结实常迎八月寒。远愧故人勤置驿，每逢樽酒为加餐。自身不得凉州牧，何以报君双玉盘。
学子青青佩与衿，湘中携手一伤心。君为壮者我白首，家在秦州书万金。失马颇能如北叟，似鸮那复怪南禽。相怜羁旅方无友，赍赠醇醪稍献斟。
使节春祠太一坛，汉庭儒雅贵兒宽。星河回转开阊阖，楼观参差起广寒。月射金盘霜更白，风来宫树雪犹残。清诗不减高唐颂，万玉锵鸣杂珮珊。
五城金碧尽楼居，西望屯云蔼太虚。瑞气长存春不觉，美光相属夜如初。归承宣室雍容问，密受神君策画书。力士传车空杳邈，真游本自接储胥。
故人相语笑家丘，华发盈簪此滞留。无限风光轻过眼，迩来春色试回头。名园秀木藂幽境，紫府真仙熟旧游。自是山林怀胜赏，非关适野济吾谋。
古木号蝉鸦乱栖，凉风稍稍袭人衣。高楼鼓角悲秋意，小市渔樵竞夕晖。虽有簿书容暇豫，强从宾旅复来归。闭门跃马俱人事，吾道何能问是非。
元夕灯光岁益新，羁游四十五年春。垂髫已识东西事，回首宛如前后身。绣毂雕鞍驱不顾，丹台绛阙到无因。清霜著屋风吹面，素月满庭吾故人。
玉关归马候全师，虎落无尘指列旗。壮士欢声歌杕杜，降人破胆望枪累。禹功远近逾千岁，汉德并容过二仪。青海远通青冢地，白羊斜界白狼夷。
长裾欲敝二毛侵，他日闻君东武吟。骐骥老成方得路，梧桐焦尾始知音。蓬莱著作芸香馥，楚泽弦歌笛竹深。七十封侯殊未晚，相看感激壮夫心。
粗了文书过目前，公余宾宴即欢然。腊醅趁熟先春味，官烛供烧合夜烟。恶土一番生好木，涸池三面秀红莲。不知尚有思人否，吟咏来诗几绝编。
复阁深沈人到稀，官梅孤秀及花期。地寒竹柏应为伴，春近冰霜信有时。不恨未开烦久待，正怜将落赖偏迟。催人头白何由奈，可在江南寄一枝。
季月南州雨过春，雨余炎气即经旬。北风一变如秋色，小屋三间喜病身。出户燕儿矜羽化，堆盘梅子荐时新。融峰盛夏含冰雪，安得清凉颇借人。
风光亹亹逼人来，过去清明更不回。巳日家人还祓禊，蜀江清水快流杯。关关啼鸟如相和，冉冉残花欲尽开。自笑野心安淡泊，亦能随众上春台。
复阁深沈横九衢，京尘断绝闭门居。士人应怪跳壶术，汉使曾无系雁书。暝数月华将复缺，春和庭卉已非初。东风雷雨知何在，快意青冥看化鱼。
锦帆牙樯四百年，曲池歌榭两凄然。又从劫火悲前佛，犹有灵光阅逝川。何处鸣禽新出谷，几株乔木上参天。春游不负题诗兴，神助仍因梦阿连。
半夜北风凛凛寒，倒衣惊问紫衣班。云容不辨阴晴际，月色犹迷爽晦间。偏喜鸣鸡识钟漏，正怜残梦失江山。濯缨簪笔初无补，空愧纷纷数往还。
檐前老竹生无数，座上清风处处来。俗客不知看好鸟，红尘无复污苍苔。儿童戏扫黄金影，茗饮时倾碧玉杯。会待秋霜坚草木，简书羌管倩人裁。
绿竹参差平拂檐，疏阴掩映似重帘。留径人谁识蒋诩，开窗吾拟学陶潜。古墙莓苔有石色，长夏江山如火炎。避地真宜近幽僻，悠悠笑谢岁华淹。
白首儒先困一经，此君年少独声名。早知刘氏无蚩者，深信宣尼畏后生。贾谊尚为门下掾，终军仍许出关行。限年选举今留滞，跃马赢粮见子情。
齐楚分飞岁月迁，微官落拓竟依然。青云可愿已三仕，白首几何频十年。自昔弹冠深有意，到今同病祇相怜。阴风朔雪河梁别，乘兴仍思访戴船。
帝城车马日喧喧，物外相从意爽然。自有药壶容到客，独摩金狄叹流年。高秋天幕收零雨，清露风林嘒暮蝉。曾愧丹砂为狡狯，更谈沧海变桑田。
紫垣清切拥钩陈，阁道分明绝汉津。未怪灵槎滞吴会，祇堪藏剑动星辰。怀金纡组临乡社，酾酒椎牛宴里人。行乐从来多壮观，秋风莫使鬓华新。
危栋层轩不易攀，万峰犹在户庭间。长空未省浮云碍，积翠如遮去鸟还。寡和阳春随白雪，知音流水与高山。吴中辩士嗤枚叟，漫说观涛可慰颜。
客尘作业通三世，儒墨分流至九家。投阁何妨惟寂寞，起予仍自悦纷华。梦缘酒食逢刍狗，兆应钱财属火花。安见高人捐外累，独超无有蹑云霞。
百缘不信皆前定，千古相矜尽小才。梦月豫占沙麓袭，建章如待柏梁灾。朱英强欲希无妄，苌叔空劳射不来。闻道蓬莱更清浅，便应沧海起尘埃。
勇夫常作三军获，辩士多从五鼎烹。到了是非皆妄想，不缘侥幸亦无名。小山丛桂容招隠，负郭良田任耦耕。倚伏会应齐北叟，朱愚那复问南荣。
事缘难易始相成，楹直宁当企栋横。坐论岩廊从自贵，退栖林壑未为轻。俗情熠燿阴中火，世路摴蒱马外坑。要使襟怀似云月，太虚无处不偕行。
缩手旁观哂汗颜，未知才与不才间。劳生精卫填东海，多事愚公移北山。语道此身甘发白，息机他日赖心闲。良金百炼才成器，跃冶无如铁石顽。
长年金紫最相宜，晚达非干入手迟。白发闵劳官职事，赤松元作帝王师。鱼衔印钮丹鳞舞，鹘勘袍花烂椹垂。少似主恩崇旧德，挂车无异立朝时。
富贵致身良独难，寄书空复走长安。谁能东郭双穿履，径出都门一挂冠。家事田庐随几杖，君恩班序接鹓鸾。颜生尚少时无用，长铗因公慨屡弹。
相见无期得寄声，更怜诗语独丁宁。驱之老马尚知道，行矣泥龟甘不灵。半百光阴头总白，二三朋旧眼偏青。芳春樽酒何由共，怅望东郊长短亭。
车马还城君肯留，通宵欢语破离愁。水风杨柳猛消暑，沙雨芰荷潜造秋。惊月禽栖时落树，避灯鱼鬣暗冲舟。天明红日骊山道，陈迹依稀似梦游。
柳绿蒲新小曲江，洞门岑寂闭仙幢。波心殿影遥相况，花底禽声各自双。薄俸犹能偿酒券，老年无事守书窗。街头月色缓归去，调笑相随白玉缸。
忆过西湖上虎丘，雪霜乘兴偶来游。苍崖古木见僧刹，落日微波迎画舟。从道前尘都妄想，亦逢清境为淹留。座中同是东南客，试说风烟似彼不。
杂树无行小径开，新阳留客去频回。梅花著蕊南枝暖，柳带牵丝春事催。池面水光如照镜，城头山色胜登台。长年慵懒遗诗句，无奈风烟引兴来。
子云投阁为奇字，君山杀身非谶书。埋狱谁能知匣剑，焚城何意祸池鱼。赐玦应知谢冠佩，杖藜自尔就田庐。丈夫盖棺事乃已，白发勿羞樵与渔。
古来苏李有三人，今复齐名事亦新。秀出文华喧右蜀，指挥能政接东秦。定交笑我将迎拙，垂老于君意气亲。似向荆山逢玨玉，如从渥水就骈𬴊。
促轸危弦音最悲，伤心那得世人知。由来入室升堂者，意在高山流水时。与子径为竹林宴，到今长记角弓诗。文昌近极官清贵，不负羔羊及素丝。
窜逐衡湘一病翁，望乡愁对祝融峰。不同桂管为元帅，闻道苍髯益壮容。岭水分流清注北，雪花成片更宜冬。丈夫生死论交地，书札宁当向我慵。
水乡春尽事何如，绿树阴成谷雨初。杯里尚余寒食酒，城中已卖鲙残鱼。近来慵懒非常甚，别后嬉游益便疏。省事只图千日醉，劳心不读五车书。
谋拙材疏懒是真，岂堪为吏走风尘。已知富贵非吾望，欲以诗书老此身。为问折腰从斗米，何如白眼看时人。闻君高卧辞冠冕，多幸佯狂亦有邻。
天下风尘日可叹，岂惟西域与南蛮。举世相争蜗角里，此身无事马蹄间。力耕可以得饱食，从仕于今真厚颜。相劝休官勿待漏，卜居终近虎丘山。
夷路驱车势易奔，青冥纵翼自孤骞。求为散木甘无用，正似灵光幸独存。汗简老生跻璧府，曳裾贤傅遍王门。子云寂寞经同病，会待庭枝看有孙。
终南秋雨色如新，旧国登临易思人。废塞池台余气象，埋藏金玉见精神。三公七相空丘垅，万户千门尽棘薪。安得身随飞鸟翼，相从谈笑折西宾。
落帆江浦念睽携，远迹勾吴不自知。鼠穴祇缘衔窭薮，属车空羡载鸱夷。黄云海色迷仙境，丹叶秋风感鬓丝。为诵延年五君咏，敢论平子四愁诗。
使君归老意逍遥，黑发苍眉见后凋。自力登山不扶杖，等闲留客亦通宵。万松乔木参云日，百顷春苗浸海潮。径欲从公十日饮，艳歌清绝舞妖娆。
去国那无鬓发华，白沙犹觉胜长沙。晴云乱眼江枫色，宿雨销魂野菊花。过客谁能问名姓，加餐自不厌鱼虾。海陵仓粟年丰熟，吾亦惭为饱煖家。
承明不许曳朝衫，流落江湖默避谗。海气无时成雾雨，鱼租终岁杂腥咸。喜逢晴日听鸣鹤，却倚津亭数去帆。可是绛侯轻贾谊，自无张禹托萧咸。
前日吟君九日诗，名园兴尽复伤离。浮云色变曾千古，黄菊花开又一时。钟子绝弦谁与听，羊公堕泪不堪悲。孤生长抱吹埙感，何况池塘昔梦思。
招隠长吟丛桂诗，赐环欢奉玺书归。东郊瘦马骅骝在，南海明珠薏苡非。宾客重寻廷尉寺，官曹不远故山薇。须还长孺银青绶，聊看翁思博士衣。
卧读群言起欲行，壮夫为不负平生。上书略数三千牍，掉鞅何烦七十城。筑室曾同老农计，寄诗犹见故人情。病躯懒厌金门步，长愧彤廷午漏声。
此身敢与世峥嵘，秃发衰颜太丑生。长愧使君心匪石，每因佳句赠连城。病来筋力惟求卧，老去文章不近名。酒量消除百无一，未尝酣畅若为酲。
晚悟头陀尘不侵，何妨居士著朝簪。故人自是相忘者，秀句依然莫逆心。翠柏高松存茂悦，潜鳞羁羽任飞沈。万缘起灭空花喻，可向空花拟重寻。
自昔羊公岘首游，谯涡开府祇千秋。韦平继相闻诗礼，鲁卫提衡绝辈流。功与荣名逾响捷，福随阳报似言酬。孤生承乏曾何数，玉铉龙文顾瓦瓯。
黯澹流云索莫风，晓瞻双阙望苍龙。秋还鹰隼非无意，凉入枫槐不变容。寓直鬓毛悲骑省，雠书编简待陈农。黄花黄叶催时节，倩问谁家酒最𬪩。
退尺无缘复枉寻，信书那免不通今。争评玉价应输厚，能为鱼谋岂厌深。待得散人如散木，敢论机械有机心。子荆诗笔兴公赋，万事惭君早息阴。
丹砂未化不成仙，白发衰容五十年。已自灰心当世事，更能回首大夫贤。对棋可待矜无敌，读易聊须记绝编。寄语山阴顾元叹，人今同病始相怜。
越纸题诗寄我来，君家八斗定多才。冰清玉润高风旧，白雪阳春病眼开。长见夔龙参濬哲，不闻徐乐避雄猜。自缘衰老无能解，战胜方当去剪莱。
使节皆穷浊水源，降羌系踵慕称藩。强颜假守真无补，取笑高人不惮烦。岂有天池容斥鷃，莫将沟断比牺樽。南山若许堪归老，二顷平田十亩园。
病卧湘山念所亲，惟公长记可怜人。寄书不啻从容语，问舍仍惭消息真。半死孤松函征羽，恋轩瘦马强精神。祁奚鲍叔宁欺我，三入今看总四邻。
万价睢盱倚市平，百工纷𫄙待宫成。神仙亦有丹台籍，壮士当为猛虎行。毕娶幸能同尚子，敝衣终不效唐生。洞天欲到先能说，十二楼前列五城。
放逐朝恩本自优，衡山犹是古荆州。百年生计羞蜗角，九品人情看马头。炎瘴还归君不恙，风波别去我离忧。柔姬一唱阳关曲，独任刚肠亦泪流。
岂有多方书五车，尔来留意就丹砂。谁将饱食仓中鼠，换取红莲火里花。三顾祇能矜彼善，万钟多不悟堪嗟。蟠桃结实何难俟，况值安期枣似瓜。